text:
ARUBA AIRPORT AUTHORITY N.V.
CONTRATO PA OPERA RIBA TERENO DI AAA CU REGLANAN DI CONDUCTA – TAXI
NA AEROPUERTO INTERNACIONAL REINA BEATRIX ARUBA
ARUBA AIRPORT AUTHORITY N.V.,
un compania existiendo bow di y segun leynan di Aruba y teniendo su localidad principal di negoshi na Aeropuerto Internacional Reina Beatrix na Aruba, referri siguientemente como “AAA”
Y
DOÑO DI TAXI
UNDA, DOÑO DI TAXI y AAA tur dos ta desea di por zorg pa tin un calidad di servicio halto den transportacion dor di taxi na Aeropuerto;
TENIENDO CUENTA CU ESEY, e Reglanan Di Conducta aki, siguientemente referri como “E ACUERDO”, ta wordo sera bow di e siguiente condicionnan:
1. USO DI TAXI STAND Y LUGAR DI ESPERA DI TAXI
Doñonan di Taxi lo para nan vehiculo den areanan designa y areanan di recohe na e caminda primario dilanti terminal na areanan di landside designa pa Taxinan. E areanan di espera pa Taxi ta accesible unicamente pa e doñonan di Taxi atraves di un sistema automatico. Entrada pa y salida di e areanan di espera lo wordo sera cu hefboomnan cu por wordo opera cu e uso di un carchi di aproximacion (acceso) dor di doñonan di Taxi despues di firma di e Reglanan di Conducta aki (e “Acuerdo”). E carchi di aproximacion no ta transferibel. E por wordo pasa unicamente dor di e doño di Taxi pa un “hulp chauffeur” di e Taxi cu aprobacion di AAA, autorisacion cu lo no wordo nenga of wanta pa motibonan irasonable.
E areanan menciona anteriormente ta wordo claramente indica den Bijlage “B”, adhunto. AAA ta mantene e derecho di hasi cambio na e areanan aki. Cualkier cambio lo wordo debidamente comunica dor di AAA na doñonan di Taxi. E secuencia y uso di e area mester wordo palabra entre e taxinan usando e area di parkeo. Cualkier disputa di secuencia di prioridad of orden di secuencia lo wordo dicidi dor di AAA y e decision aki lo ta final. Doñonan di Taxi no lo tin derecho di uso exclusivo di e area di espera/parkeo na AIRB. Areanan di espera di Taxinan y/o lugarnan di parkeo y recohe y baha clientenan por wordo movi dor di AAA.
Doñonan di vehiculo di Taxi registra cu AAA lo tin derecho di drenta y sali di e caminda primario dilanti di e terminalnan na AIRB y camindanan y areanan publico asocia si esaki ta necesario pa yega e area di parkeo y areanan di recohe den e caminda principal dilanti e facilidadnan na AIRB, y manera indica den Bijlage “A” y “B”, adhunto.
Cualkier cambio di e informacion entrega den e proceso di aplicacion mester wordo entrega na AAA y aproba pa e ultimo prome cu implementacion.
2. TERMINO
E termino di e acuerdo aki lo ta pa un tempo indifini. Cada aña di operacion ta cuminsa desde 1 di September y terminando 31 di Augustus di cada aña calendario.
3. QUOTA DI MANTENCION
Doñonan di Taxi lo paga un Quota pa Mantencion anual pa uso di e areanan di espera igual na Afl. 115,00, exclui e impuestonan cu mester wordo paga na comienso di e periodo di e acuerdo aki, No obstante otro fecha di inicioE quota di mantencion aki ta valido pa e termino di e acuerdo. E Quota di Mantencion por wordo ahusta na discrecion absoluto di AAA na cualkier momento durante di e termino di e contract.
4. CONDICIONNAN
- E doño di e Taxi mester cumpli cu tur e reglanan y regulacionnan di AAA, tur leynan y ordenansanan di Aruba, y tur condicionnan y rekerimientonan manera ta poni pa Departamento Transporte Publico (DTP).
- E doñonan di Taxi lo percura pa tin e licencianan valido necesario pa por opera nan negoshi na tur momento. Na tur momento AAA por pidi prueba di esakinan.
- E doñonan di Taxi lo mustra riba nan vehiculo registra bou di e acuerdo aki un sticker di identificacion duna dor di AAA. Unicamente un sticker di identificacion lo wordo duna pa vehiculo. E sticker di identificacion lo keda propiedad di AAA den caso e acuerdo aki termina. En caso di uso di un “hulp chauffeur” e taxi aki lo haña un sticker temporario mara na e periodo aproba pa DTP como hulp chauffeur.
5. ASIGNACION Y ONDERVERHUUR TA PROHIBI
E doño di Taxi lo no asigna, compromete, fia of den otro forma transferi e derechonan y obligacionnan di e acuerdo aki sin aprobacion adelanta di AAA. Den caso cu e doño di Taxi remplasa su vehiculo cu un otro (nobo) vehiculo, e sticker di identificacion y e carchi di acesso di e vehiculo registra lo wordo transferi pa e otro vehiculo dor di un empleado di AAA, despues di notificacion formal di e cambio di vehiculo di e doño di Taxi. AAA lo confirma recibo y regla e transferencia dentro di cuarenta y ocho (48) ora despues di recibo di e notificacion di e doño di Taxi.
6. TERMINACION DOR DI AAA
AAA tin e derecho di termina e acuerdo aki ora un di e siguiente casonan tuma lugar:
- Ora cualkier permiso, licensia of “toestemming” di DTP wordo kita di e doño di Taxi, cu nan mester tin pa duna e servicio di transportacion na aeropuerto;
-
Ora e doño di Taxi no por cumpli cu contenido di e acuerdo aki.
7. TERMINACION DOR DI E DOÑO DI TAXI
Doño di Taxi tin e derecho di termina e acuerdo aki den caso cu AAA faya di cumpli cu cualkier termino, covenant y condicion den e acuerdo aki despues di diez (10) dia desde di notificacion por escrito duna dor di e doño di Taxi na AAA pa drecha e fayo of violacion.
8. NOTIFICACIONNAN
Tur notificacion di y entre e partidonan lo wordo entrega por escrito na e siguiente adres of adresnan manera designa pa e partidonan:
BAYENDO DI ACUERDO CU TUR ESAKI, partidonan a percura pa e acuerdo aki wordo finalisa y registra dor di nan representantenan autorisa.
BIJLAGE “A”
ARUBA AIRPORT AUTHORITY N.V.
REGLANAN Y PROCEDIMIENTO PA TRANSPORTE COMERCIAL DI TERA
- PROVISIONNAN GENERAL
- APLICACIONNAN
Tur persona individual of organizacion cu ta desea di haci servicio di transporte na tera dor di contrata den forma di servicio di Taxi atraves di e caminda primario (dilanti terminal) na AIRB manera describi den Bijlage “B”, mester entrega un formulario di aplicacion yena na AAA (Bijlage “C”).
- STICKERNAN IDENTIFICACION PA VEHICULO Y CARCHI DI ACCESO
Den caso cu un vehiculo wordo reemplaza dor di un otro vehiculo (nobo), e sticker di identificacion y e carchi di acceso di e vehiculo registra oficialmente lo wordo transferi pa e otro vehiculo (nobo) dor di un empleado di AAA, despues di un notificacion formal di cambio di vehiculo dor di e doño di Taxi.
- CAMBIONAN DEN OPERACION
Cualkier cambio di e informacion ricibi durante e proceso di aplicacion mester wordo suministra na AAA y aproba prome cu esaki wordo implementa. Den caso cu esaki no wordo haci esaki por conduci na revocacion di e sticker di identificacion y carchi di acceso y/of terminacion di e acuerdo cu e doño di Taxi.
- REKERIMIENTONAN OPERACIONAL
- CONDUCTA Y APARIENCIA DI E CHOFERNAN
- Chofernan lo atene nan mes na indicacionnan duna dor di AAA;
- Un chofer cu ta den violacion di e procedimientonan aki mester sali inmediatamente di e area di AIRB. Ripiticion di e violacionnan ta suheto na considera e doño/operador den incumplimento di e derechonan cu a dune di acuerdo cu e acuerdo di Reglanan di Conducta;
- Chofer ta prohibi di bende, bay over na distribui of entrega cuminda y bebidanan – of cualkier otro producto of servicio – ariba propiedad di aeropuerto for di den su vehiculo usa pa haci e servicionan di acuerdo na e acuerdo aki;
- Chofer no ta wordo permiti pa bende ningun clase di cuminda y/of bebida ora nan ta ariba e propiedadnan di aeropuerto, tampoco e ta permiti di cumpra cuminda y/of bebida di otro tercera partinan cu no tin un concession pa cu esaki cu AAA ariba propiedadnan di aeropuerto;
- Chofer mester permanence serca di su vehiculo mientras e ta den rij pa servicio (staging) den e caminda primario den area di “staging”;
- Chofernan no mag come of bebe pafor di nan vehiculo parkea (cu excepcion di e area den rij di espera “staging”) tampoco ora di duna servicio na pasaheronan mientras nan ta riba propiedad di AAA;
E areanan designa pa staging mester wordo usa pa busca of laga pasahero of pa warda pasahero. Vehiculonan parkea den e areanan designa ta wordo considera den servicio y disponible pa duna servicio tur ora mientras nan ta parkea. Pasahero por wordo baha den otro areanan banda di e trottoir manera designa pa uso dor di e publico en general y manera describi den Bijlage “B”. Den casonan asina, pasaheronan mester wordo baha lo mas rapido posibel y vehiculo mester move di e area.
- REKERIMIENTONAN DI SEGURIDAD
Doñonan di vehiculonan y operadornan mester cumpli cu tur reglanan y procedimientonan di seguridad na tur momento.
E bijlage aki ta un parti integral di e acuerdo.
Aruba 2022
BIJLAGE “B”
ARUBA AIRPORT AUTHORITY N.V.
PLATTEGROND DI “LAND SIDE” Y E FLUHO DI TRAFICO DEN E CAMINDA PRIMARIO DILANTI DI E FACILIDADNAN DI TERMINAL NA AIRB PA TRANSPORTE COMERCIAL DI TERA
E bijlage aki ta un parti integral di e acuerdo.
Aruba 2022


c: text/html

text:
Durante e dianan di fiesta un of mas medio di comunicacion a indica a base di rumornan cu lo a comete fayo den e proceso di duna 5 empleado di Guarda nos Costa prohibicion di entrada na trabou.
“Al contrario, e investigacion ta avansando. Y aunke tabatin algun dia liber memey, nos ta sigui traha y investiga”, asina Richard Kramers, encarga cu e maneho diario di Guarda nos Costa, a duna di conoce.
E ta referi na un investigacion andando relaciona cu un persona sin status legal cu a logra huy na un forma hopi misterioso for di e centro di reclusion. Tabata dia 28 di maart 2021 cu un ilegal cu a yega via boto a huy for di e facilidad di Guarda nos Costa.
E ilegal no tabata den su cel ora dia a habri y ta te mainta cu algun otro ilegal a notifica di su desaparicion. Mirando cu no por a conclui con e persona a logra huy, sea ta su so of cu ayudo di paden, a dicidi di start un investigacion.
Pa por duna e investigadonan e espacio necesario, a duna e empleadonan envolvi durante e warda cu e ilegal a huy un prohibicion di entrada na trabou a base di e Ordenansa cu ta regarda ambtenaar (“LMA”).
“Esaki ta un practica masha normal”, Richard Kramers a splica. No ta prome biaha cu un ilegal ta huy, pero e huymento di dia 28 maart 2021 tabata diferente y e circunstancianan a duna sospecho cu algo no ta klop, pa cual motibo a start cu un investigacion, pa asina aclarea y pa kita tur duda.
Si un persona no ta di acuerdo cu un desicion asina semper e por acudi na Corte a base di e propio LMA. Ley y jurisprudencia ta mustra cu Land Aruba tin discrecion como doño di trabow pa impone un prohibicion di entreda na pia di trabow di minimo 6 siman den casonan similar.
Pues e persona of personanan cu a acudi na e medionan di comunicacion no conoce of ta ignora e procedura normal y ta purba trece confusion innecesario. En todo caso lo sigui cu e investigacion pa haya sa kiko a pasa paso e circunstancianan bow cual e persona a huy no ta normal.

robotstxt: allowed

filter: keep


text:
Prome Minister Evelyn Wever-Croes a ricibi sr. Kris Croes na unda cu sr. Croes a dunasplicacion amplio di e investigacion cu el a haci riba ‘Artificial Intelligence’ y a entregaProme Minister su disertacion riba e tema aki.
Como parti di e e-Government roadmap di Gobierno di Aruba, ‘Artificial Intelligence’ tawordo mira como un tecnologia cu por crea oportunidadnan socio-economico nobo den sectorpublico, pero ainda posibel pilotonan mester wordo concretisa.
Den colaboracion cu Gobiernodi Aruba y Futura, Sr. Kris Croes como parti di su disertacion pa su Executive MBA naUniversidad di Amsterdam a investiga con ‘Neural Machine Translation’, un area specifico diArtificial Intelligence, por wordo aplica pa nos lenguahe materno Papiamento.
Den e area aki,un computer por wordo entrena pa siña e vocabulario uzando ‘Neural Networks’, locual taimita digitalmente con neurononan ta funciona den e cerebro humano pa asina por siña masoptimal.
E resultado, cu a wordo bon ricibi na Universidad di Amsterdam cu un A+, a wordoentrega e siman aki na Gobierno di Aruba. Sr. Kris Croes su prome experimentonan no ta solamente mustra e beneficionan economico(por ehempel, traduci texto automaticamente den Papiamento), pero tambe e balor social dipreserva nos identidad y cultura digitalisando nos vocabulario pa futuro generacionnan den unmundo cu lo sigui bira ainda mas digital.
Tambe Sr. Kris Croes ta argumenta cu nos mes por,y cu no mester warda riba e mercado global (manera Microsoft of Google Translate) pa inclui Papiamento, pero por tuma pasonan proactivo y realisabel pa yega akinan, locual ta un topico activo y actual den e comunidad academico mirando cu solamento algun 100 lenguahe di aproximadamente 6000 lenguahe papia rond mundo tin e suporte digitalactualmente.
A pesar di esaki, e tecnologianan aki por yuda tambe acelera oportunidadnan denotro area di tecnologia di lenguahe, manera ‘Chatbots’ of ‘extrae significacion di texto’ den Papiamento.
Como parti di e-Government Roadmap lo tuma e resultadonan aki denconsideracion. Si ta interesa, por lesa e tesis via https://bna.aw/digital/?tesis-croes-kris-2021Sr. Kris Croes tin un Master of Science degree den Economics & Informatics di ErasmusUniversiteit y recien tambe un Executive MBA degree for di Universiteit van Amsterdam.
E ta un profesional cu mas di 10 aña di experiencia den conseha empresanan tocante Datos y Tecnologia, y a traha entre otro riba proyectonan den Caribe y na Hulanda, entre otro na KPMG y EY den pasado. Pa mas informacion por tuma contacto via linkedin: /kriscroes


text:
Kralendijk- Atrobe tin kliente na Boneiru ku a risibí karta di WEB ku manasa di deskonekshon, pa motibu di un debe di 1 sèn.
No ta promé biaha ku esaki ta sosodé. Den pasado e kompania di utilidat a haña hopi krítika riba e echo ku ta menasá kliente ku deskonekshon pa motibu di un debe ku ta ménos ku un dòler, i den sierto kaso asta 1 sèn.
Pregunta klave den esaki ta, kon bin ku WEB no por prevení e tiponan di karta di sali for di nan ofisina, ora nan mes por konstatá ku esaki ta un ridikules. Si e kliente keda sin paga e ‘debe’ e por haña su mes konfrontá ku no solamente e molèster, pero potensialmente tambe ku gastunan adishonal, hopi biaha sin ku e kliente a kometé algun error.


text:
Oranjestad-Diaranson awor lo Sali pa e pais di Surnam, e seleccion nacional di futbol kendenan tin nan prome compromiso di aña 2015 cu ta e Copa ABCS, entre Aruba, Corsow, Boneiro y Surnam. Anteriormente e Copa ABCS mester a tuma luga den luna di november 2014, pero esaki a keda cancela y ta te cu dos siman pasa AVB a wordo informa cu e torneo lo tuma luga fin di januari. Mesora a tuma e precuacion pa forma un seleccion cual no a bay facil mirando e notificacion lat y e compromiso di Aruba su hungadonan local y esnan di Hulanda. Ningun pais cu ta den un desaroyo positivo lo bay un torneo cu apenas 2 siman di notificacion pa forma un seleccion. Pa cu esaki AVB a forma un seleccion cu lo consisti di mayoria hungadonan di e futbol cu ta milita den e campeonato local. Hopi di hungadonan milita na Hulanda a wordo nenga door di nan club pa bin representa Aruba. Esaki ta conta tambe pa entrenador principal, Giovanni Franken kende ta den pleno playoff cu su club RVVH. For di bon fuente a bin compronde cu pais Corsow tambe a haye den problema pa forma su seleccion nacional y awor lo wordo representa pa e ekipo campeon Barber mas algun refuerso.
Seleccion di Aruba tabata tin un record positivo na 2014 cu tres wega gana, 1 empata y 1 perdi.
Aruba den e ranking di FIFA ta na di 129 luga mientras cu Corsow ta na di 158 y Surnam na di 163 luga.
Pa loke ta e formacion di e seleccion nacional cu lo biaha pa Surnam a opta pa bini cu 5 hungado di Hulanda, 4 di nan den pasado ya caba tin varios partido hunga pa Aruba. Esnan cu lo join e seleccion ta Raymond Baten, Leroy Oehlers, Matthew Lentink y Steve Escalona. Un hungador cu lo haci su debut pa Aruba ta Dirk van Leenen, un hoben defensa central cu a hunga pa Feyenoord. Aña pasa e hoben van Leenen a wordo eligi como rookie of the year di Hoofdklasse Amateur na Hulanda.
E hungadonan yama pa forma parti di e seleccion ta:
Porteronan: Kendrick Dania y Matthew Lentink
Defensanan: Steve Escalona, Rodymar Peasch, Theric Ruiz, Dirk van Leenen, Derwin Donato y Roman Aparicio
Bolantenan: Jean Luc Bergen, Raymond Baten, Erik Santos, Alex Hassel, Ezra Bosnie, Steven Rua
Delanteronan: Maurice Escalona, Marlon Andrea, John Lugay, Annuar Kock, Jean Pierre Fingal
Herbert Beelsnijder lo ta e coach pa e team aki asisti pa Reinhard Breinburg.
Un invitacion ta bay na e hungadornan aki pa training 7:30 pa 9:30 na CDGT dialuna y diamars y diaranson 28 lo sali pa Suriname y regresa dia Feb 2


text:
Kralendijk – Minister Cora van Nieuwenhuizen di Infrastruktura i Maneho di Awa lo ta riba un bishitá di trabou for di 12 di yüli te ku 15 di yüli na Kòrsou, Boneiru i Aruba. Riba 12 di yüli, e bishitá di trabou lo kuminsá na Kòrsou kaminda e lo tin un enkuentro ku Gobernadó H.E. sra. Lucille George-Wout i e minister di Tráfiko, Transporte i Planifikashon Urbano, Charles Cooper. Tambe tin un introdukshon na DC-ANSP ku ta, entre otro, sòru pa kòntròl di tráfiko aéreo riba Boneiru i Kòrsou. Por último, e minister ta bishitá aeropuerto Hato.
Den transkurso di 12 di yüli, e minister ta yega Boneiru, kaminda e lo reuní ku entre otro Kolegio Ehekutivo i e representante di Reino suplente. Riba 13 di yüli, e minister lo bishitá aeropuerto kaminda e direktor di BIA, Jaap Engel i diputado Hennyson Thielman, lo kompañ’é.
Riba 14 di yüli, Van Nieuwenhuizen ta duna inisio na e konstrukshon di Galileo Sensor Station pa e sistema di nabegashon oropeo dor di satélite global Galileo. Komishon Oropeo a skohe Boneiru komo lokalidat pa e instalashon di e stashon den Karibe. Ademas, riba e programa tin un rekorido riba e isla i un bishitá na WEB, haf i Selibon.
E bishitá di trabou ta konkluí na Aruba, kaminda Van Nieuwenhuizen ta reuní ku entre otro e minister di Transporte, Komunikashon i Sektor Primario, sr. Crispin V.J. Romero.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Entre 1% y 5% di persona cu coronavirus na Hulanda por tin e variante nobo di e virus identifica pa prome biaha na Reino Uni, segun investigacion nobo a mustra.
Mirando e tasa di infeccion actual ta alrededor di 9mil pa dia, esaki por nifica cu centenares di persona diariamente ta siendo infecta cu e variante Britanico nobo. Apenas 50 caso a keda confirma actualmente.
E cifranan ta bin di investigacion adicional ehecuta riba alrededor di 10mil test positivo di coronavirus na Hulanda. “E ta apareciendo na diferente luga”, virologo Marion Koopmans a bisa NRC. “Mayoria na un tasa hopi abao, pero por aumenta rapidamente.”
E lockdown actual ta yudando controla e transmision, pero ‘nos mester pensa hopi seriamente tocante con lihe nos ta planea pa relaha e reglanan”, Koopmans a bisa. Koopmans ta involucra den e investigacion riba e cluster di caso na un scol primario cerca di Rotterdam, unda tur maestro y alumno cu e virus tin e cepa Britanico. Awo ta expandiendo e investigacion riba e brote ey.


text:
Sasaki – Diahuebs mainta polis ta ariba Sasaki pa un auto cu a bolter. Na prome instante polisnan mester a busca unda e la pasa, paso tawata papia di Ex House of Cheng.
Ambulance tambe ya tawata na caminda.
Polis bayendo direccion luznan di trafico di Palm Beach, ta topa cu un Taxi parti pariba di caminda. E auto a ranca un palo di luz y segun polis lo a bolter varios biaha.
Chauffeur di e taxi a resulta levemente herida, asina mes mirando cu tawata trata di algo basta serio a opta pa bay hospitaal cu ne pa mas chekeo.
Elmar tambe a wordo avisa, mirando cu uj palo di luz completo a wordo ranca.


text:
Schotlandstraat, Eagle: Diadomingo den oranan di marduga, polis ta wordo manda cu urgencia pa un accident den Schotlandstraat, pa un auto cu lo a drenta e oficina di Inspeccion di Enseñanza.
Na yegada polis ta bin topa cu e chauffeur di un pickup shinishi Isuzu basta spanta y na e sitio nan ta bin compronde cu e chauffeur lo tabata coriendo cu velocidad hopi halto y den e bocht ela perde control, baha caminda y bay drenta cu su pickup den e edificio net riba e cashi coriente di e oficina.
E chauffeur no tabata kier a haya niun tratamento medico di personal di ambulance, e daño material tabata considerabel.


text:
Share this on WhatsApp
‘Stockholm Syndrome’ ta un condicion psicologico, cu a haya su nomber door di un sucedido cu a tuma luga dia 23 di augustus 1974 na Stockholm, Suecia. Riba e dia aki dos homber cargando arma semi-automatico a drenta un banco y a tuma tres muhe y un homber como rehen pa varios dia. Pa sorpresa, na final di e sucedido aki, e victimanan a tuma parti pa nan secuestradonan. Nan a defende nan dilanti prensa y polis. Un di e muhenan hasta a compromete su mes cu un di e secuestradornan. Un otro di e muhenan a gasta un cantidad di placa pa cubri gastonan di e defensa legal di e otro criminal.
... su autoestima ta bira completamente dependiente di e aprobacion di e abusado.”
Desde e sucedido ey “Stockholm Syndrome” ta wordo uza como nomber di un condicion psicologico pa esnan cu ta ‘mara’ nan mes di manera adictivo na nan abusado. E victimanan ta hasta yega asina leu pa acepta e engañonan obvio di e abusado y racionalisa su mal comportacion. E condicion aki, cu tambe sa wordo yama ‘trauma bonding’ ta haci sumamente dificil – den cierto casonan imposibel – pa e victima los for di e abusado door di denunci’e, expone su mal conducta of bay lag’e. Fuera di esaki e abusado mayoria biaha ta uza tacticanan pa confundi e victima. Un rato e ta abusa, gaña, ta infiel, ta menasa y insulta e victima, y otro rato e ta mustra arepentimento, proclama amor, duna regalo y duna compliment.
Pa cualkier otro persona, un compliment of regalo nunca lo por sirbi como compensacion pa comportacion abusivo. Pero na un persona cu pa tempo largo a wordo exponi na manipulacion mental di un abusado di tipo psicopata of narcista, esakinan lo por duna speransa di cambio. E ta keda kere cu ‘deep down’ e abusado ta stim’e, aunke e abuso ta keda ripiti sin importa cuanto biaha e pordona. Un victima di Stockholm Syndrome iracionalmente ta kere cu si e haci suficiente esfuerso y demostra e abusado amor incondicional, un dia esaki lo mira luz. Di su banda e abusado ta encurasha e speransa falso mientras cu e kier pa e victima keda bou di su dominio. E victima practicamente ta dedica su bida na tene e abusado contento y consecuentemente su autoestima ta bira completamente dependiente di e aprobacion di e abusado.
... mas un abusado haya for di su victima, mas e lo bay exigi.”
Pero abusadonan, psicopatanan y narcistanan nunca ta satisfecho. Pues, mas un abusado haya for di su victima, mas e lo bay exigi. Despues di añanan purbando di cumpli en vano cu su deseonan, e victima ta asina descurasha cu ta dificil pa e tuma e decision pa laga e abusado. Su auto estima por a wordo afecta di tal forma, cu e por pensa cu e no lo ta suficientemente bon pa ningun (otro) persona.
Su auto estima por a wordo afecta di tal forma, cu e por pensa cu e no lo ta suficientemente bon pa ningun (otro) persona.”
Esnan cu ta sufri di Stockholm Syndrome ta haya nan mes den un tunnel scur, unda nan no sa den ki direccion pa bay. Kico abo por haci como familiar of amigo/amiga?
- Scucha e persona y purba compronde cu den su condicion ta hopi probabel cu na prome instante e lo bay defende e abusado.
- Encurash’e pa traha riba su mes y haci cosnan exclusivamente pa complace su mes en bes di ta constantemente bezig ta purba ‘please’ e abusado. Corda cu e tendencia pa complace y haya aprobacion for di e abusado ta keda un factor di motivacion den tur locual e victima ta haci.
- Demostr’e bo apoyo incondicional y haci un esfuerso sincero pa compronde su situacion. Di e manera aki kisas e por cuminsa mira e diferencia entre un preoupacion autentico y e comportacion manipulativo y conviniente di e abusado.
Lastimamente, no ta importa cuanto amor y apoyo bo ofrece un victima di Stockholm Syndrome, e lo no bay yuda su mes mientras su wowo no habri pa e realidad den cual e ta bibando. Manera e caso di un adicto, ta solamente e mes por yuda su mes y esaki lo pasa solamente na momento cu e acepta cu e tin un problema y dicidi pa ‘take action’ y busca ayudo.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
CAO i areglo di penshun nobo pa ámtenarnan di RCN
Djaweps 20 di mei 2021, negoshadó di sindikatonan i RCN a firma un akuerdo tokante adaptashon di e areglo di penshun i e kondishonnan laboral pa ámtenarnan di Reino na Hulanda Karibense.
Pa prevení un retraso grandi den entrada ora trahadó baha ku penshun, ta subi edat pa baha ku penshun te ku 66 aña entrante 2030. Banda di esei a limitá akumulashon di penshun te ku un entrada anual di $47.500 máksimo i a modernisá e penshun di invalides. Ku e medidanan aki ámtenarnan di Reino no mester paga prima èkstra pa sigurá nan penshun den futuro.
Banda di e akuerdo tokante penshun, a palabrá e kondishonnan laboral entrante 2021 pa un periodo di tres aña. Tur ámtenar di Reino por konta ku un kompensashon di un solo biaha e aña aki ainda. Mas aleu ta introdusí un siman di labor di 36 ora entrante 2022. Esaki mester mehorá e balansa entre trabou i privá di trahadónan. Ku esaki ta krea tambe mas o ménos 50 kupo di trabou nobo den gobièrnu sentral riba e tres islanan di Hulanda Karibense. RCN i e sindikatonan ta haña e kontribushon na empleo aki importante, prinsipalmente pa motibu di e konsekuensianan ekonómiko di Covid-19.


text:
Importante pa muchanan keda proteha contra malesanan contagioso
ORANJESTAD, Aruba – 11 november 2020: Manera tur aña campaña di vacunacion escolar tey atrobe. Seccion Cuido Salud Hubenil (JGZ) di Departamento Salud Publico (DVG) actualmente ta pasando tur scol preparatorio, basico y special pa ofrece vacuna na cierto grupo di mucha segun e programa di vacunacion nacional. Durante pandemia di coronavirus ta importante pa keda vacuna muchanan pa asina evita cu otro malesanan contagioso por lanta cabes. Aki ta referi na e vacuna ‘DKTP’ contra difteria, kinkhoest, tetanus y polio y ‘MMR’ contra cacheton, sarampi y sarampi Aleman. Tambe lo ofrece vacuna ‘HPV’ contra e virus papiloma humano cu por causa cancer na boca di matris.
Cinco grupo di mucha ta bin na remarca pa un of mas vacuna:
Mayornan cu tin yiu den un di e gruponan menciona lo ricibi un carta cu mas informacion via scol si en caso e mucha falta vacuna segun registracion na DVG. Den e carta lo specifica cua vacuna e mucha falta y lo pidi permiso di mayor pa vacuna e mucha na scol. Si tin e buki geel di vacunacion por manda esaki hunto cu e carta di permiso y lo nota esaki den e buki. Si no tin e buki mas, e mucha lo haya un otro comprobante di vacunacion. Seccion Cuido Salud Hubenil ta traha conhuntamente cu Wit Gele Kruis y tin record di vacunacion di tur mucha digitalisa. Asina por garantisa cu tur mucha ta proteha debidamente.
Tur mucha tin derecho pa crece y desaroya bon di salud. Cuido y proteccion di nos muchanan ta un responsabilidad di nos tur. Ban percura pa muchanan na Aruba ta bon vacuna!
Pa mas informacion por tuma contacto cu Seccion Cuido Salud Hubenil na 522-4200 of jgz@despa.gov.aw
of “LIKE” Directie Volksgezondheid riba Facebook pa keda informa.


text:
Tayer grátis 'traha seif i saludabel ku asbèst'
Den e desishon tokante seguridat di labor (‘Arbeidsveiligheidsbesluit IV Caribisch Nederland’) a establesé regulashon pa traha ku asbèst i produktonan ku ta kontené asbèst. Pa suministrá konosementu di trahamentu seif i saludabel ku asbèst na kompanianan (di konstrukshon) ku ta traha ku esaki, òf ku den futuro lo bai traha ku asbèst, ta organisá kuater tayer grátis entre 17 i 24 di novèmber.
Cadena Human Capital Management BV ta ofresé e tayernan grátis, riba enkargo di Ministerio di Asuntunan Sosial i di Labor (SZW). Tantu dunadónan di trabou, empleado komo empresario independiente por registrá pa un di e kuater tayernan ‘online’. E solisitante por skohe pa partisipá na Papiamentu, Ingles, Hulandes òf Spañó. E tayernan ta dirigí riba Boneiru, Sint Eustatius i Saba.
Despues di partisipá na e tayer di dos ora i mei, e partisipantenan ta risibí un sertifikado di partisipashon. Por entregá esaki na Inspekshon di Labor komo parti di e ‘plan di trabou di asbèst’. Mester aprobá e plan di trabou aki promé ku por traha ku asbèst na Hulanda Karibense.
Por apliká via di e lenk aki òf via info@cadena-hcm.com.


text:
KRALENDIJK- Riba djárason, 6 di òktober 2021, Koninklijke Marechaussee (KMar) na Boneiru a detené un dama di 42 aña di edat, riba sospecho di falsifikashon di dokumento i/òf estafa.
Ta sospechá e dama di ta responsabel pa otorgá varios tèst komersial di Covid falsifiká na personanan ku a laga hasi e tèst promé ku nan buelo pa Estados Unidos (Merka). Ta trata aki di tantu tèst antígeno komo tèst di PCR.
Riba djasabra 2 di òktober na momentu ku e biaheronan a bai entregá nan resultado di tèst pa por chèk in pa nan buelo, a surgi duda tokante outentisidat di e dokumentonan. Mesora a sali na kla ku e instansia ku lo mester a otorgá e resultadonan di tèst – di kua su nòmber ta pará bou di e dokumentonan – no tabata konosé e grupo di biahero i ningun momentu no a otorgá un resultado di tèst. Riba esaki a hala atenshon di Marechaussee.
Investigashon
KMar a kuminsá un investigashon i ta traha den koperashon estrecho ku Korps Politie Caribisch Nederland (KPCN) i e departamentu di Salubridat Públiko di Entidat Públiko Boneiru (OLB). Den esaki a detené un sospechoso ku ya ta enkarselá.
E sospechoso a base di su funshon tabata enbolbí ku tèstnan komersial di PCR i esnan antígeno. For di investigashon mas aleu mester bin sali na kla si ela hasi mal uso di su posishon pa falsifiká e tèstnan. KMar ta investigá tambe si tin insidentenan anterior kaminda e sospechoso a hasi su mes kulpabel.


text:
ORANJESTAD – Despues di un periodo di 3 aña (December 2019) di a keda diagnostica cu e malesa cancer, specificamente cancer di pecho (Metastatic Breast Cancer), e conocido Myandra Croes (40) a bay sosega awe diahuebs. E lucha personal cu e la cuminsa tres aña pasa a bira uno lucha publico cu e meta pa concientisa e comunidad riba e malesa aki.
KEN TA MYANDRA
Myandra Croes a crece na Hulanda, pero despues cu su 18 aña a bolbe Aruba. E la a traha 17 aña den e sector hotelero, cuminsando na Marriott y despues a traha cu un compania di afor. Recientemente debi na su situacion, no por a traha mas y a dedica su mes na Metastatic Breast Cancer, undabez cu e mes a keda diagnostica cu e malesa. E la lucha publicamente, creando concientisacion total, unda cu te na su morto, MBC, esta e malesa a bira casi sinonimo cu Myandra. Na ultimo hasta gobierno a haci un dedicatorio riba e dia internacional di cancer di pecho, dia 13 di October 2023. Awe mainta e noticia lamentable a drenta cu Myandra a bay sosega. E ta laga atras su dos yiu homber. Cu Myandra sosega na paz.


text:
WILLEMSTAD- 30 di ougùstùs 2019 – Resientemente a tuma lugá e Global Travel Marketplace (GTM) na The Diplomat Resort na siudat di Hollywood, Florida, Estádos Unídos. GTM ta un evento den kual ta konektá asesornan tòp den industria di biahe i turismo ku proveedónan di biahe global. GTM ta ofresé un plataforma na unda partisipantenan por mehorá nan produkto, konosementu, i fortifiká e laso ku proveedónan miéntras tin oportunidat di hasi kontaktonan nobo.
E aña aki tabata e promé bia ku Ofisina di Turismo di Kòrsou (CTB) a partisipá i a wòrdu kompañá pa Renaissance Curaçao Resort & Casino komo partner den sektor privá. Total, a kondusí 52 sita ‘one-on-one’ di 6 minüt kada un, den kual a topa ku agentenan di biahe ku tabata interesá di haña sa mas di nos destinashon. Durante di e ‘one-on-one’ a duna e agentenan di biahe informashon aktualisá di nos destinashon, atrakshonnan i paketenan di fakansi atraktivo pa e próksimo temporada. CTB ta konsiderá GTM un plataforma interesante pa promové Kòrsou, teniendo kuenta ku GTM ta ofresé agente di biahe ku ta buskando un produkto mas eksklusivo. Tabata alentador pa tuma nota ku hopi agente di biahe ku a aserká e delegashon di Kòrsou ya tabata konosé nos destinashon i a wòrdu aserká previamente dor di nan klientenan pa un reservashon. CTB ta kontinuamente en buska di plataforma- i kanalnan di benta nobo den kual por posishoná Kòrsou. Den e kaso di GTM, por bisa ku tabata un partisipashon eksitoso i ku ya ta dunando su frutanan.


text:
KRALENDIJK- E situashon di COVID-19 aktualmente ta hopi trankilo na Boneiru. Na tur e kandidat di kaso aktivo den siman tras di lomba a subi ku 1 person.
Esaki ta remarkabel, mirando kuantu aktividatnan social a tuma lugá último tempu, ku entre otro selebrashon di Dia di Rincon i otronan rondó di promé di mei 2022. Ta remarká tambe ku aktualmente no tin hende ta wòrdu tratá pa motibu di COIVD-19 na hospital. Lastimamente si tin un hende mas ku a fayesé na e efektonan di COVID-19.
Siman
Ya pa algún siman Entidat Públiko Boneiru (EPB) ta publiká e desaryo den sifra di e sutuashon di COVID-19 na Boneiru un biaha pa siman.


text:
(ADVERTORIAL)
ORANJESTAD – Diahuebs atardi SETAR a firma e acuerdo cu Telearuba pa ta partner oficial den transmiti e weganan di FIFA 2022 pa e comunidad di Aruba.
SETAR ta al tanto cu e fanaticada di futbol na Aruba ta hopi grandi y cu nan ta en espera di e weganan na Qatar cu lo cuminsa diadomingo awo, 20 di november via Telearuba. Pa e motibo aki tambe SETAR a mira e importancia pa ta un partner oficial di e transmision di FIFA 2022, hasiendo posibel pa tur e weganan di futbol por wordo pasa na Aruba via Telearuba.
Riba imagen por mira Director di Telearuba Sr. Giovanni Kock y Marketing Manager di SETAR Sra. Roxana Ras ta firma. Tambe tabata presente na e ocasion special aki su Excelencia Minister encarga cu Telecomunicacion Sr. mr. Geoffrey Wever.
Disfruta di e weganan di FIFA 2022 na Qatar diadomingo awo cu lo ser transmiti pa Telearuba.


text:
Gobierno Hulandes ta pone 33,6 miyon euro disponibel pa un transicion acelera pa electricidad sostenibel na Boneiro, Sint Eustatius y Saba. Aki un par di aña ta genera alrededor di 80 porshento di electricidad promedio riba e tres islanan cu energia di biento y solo. Esey ta zorg pa prijs mas abou, menos dependencia di por ehempel petroleo y considerabel menos emision di nitrogeno.
Energia di solo y biento
Na Boneiro e productor di electricidad Contour Global y e compania di maneho, Bonaire Brandstof Terminals (BBT), sostene cu un subsidio, ta inverti den un parke solar y un parke di biento. Ta bin tambe un bateria pa wanta e coriente y uza esaki na momento cu tin menos biento. Ta finalisa e inversion aki na 2024/2025. E ora ey lo genera 80 porciento di electricidad riba e isla cu fuentenan sostenibel. Esaki ta zorg pa prijs di energia mas abou na Boneiro.
Na Saba a construi anteriormente dos parke solar. Saba ta investiga e posibilidad pa construi un combinacion di un campo di papel solar extra y un parke di biento. Meta ta pa dentro di 2 aña genera riba un dia promedio, 100 porciento di e electricidad di forma sostenibel. Saba Electric e ora ey mester haci uzo di e generatornan fosil solamente ora no tin suficiente solo of biento.
Na Sint Eustatius, Statia Utility Company ta ampliando e parke solar y e retencion pa medio di bateria. Di e forma ey por genera alrededor di 60 porshento di electricidad di forma sostenibel den 2024. Ora dal e siguiente paso pa expande, ta haci esfuerso pa logra 80% di electricidad duradero.
Gobierno ta sigui traha cu Boneiro, Saba y Sint Eustatius pa aumenta conservacion aun mas tanto y limita e consecuencianan negativo di cambio di clima (adaptacion di clima).
Minister Rob Jetten di Clima y Energia: “Mi ta sumamente contento cu hunto cu e gobiernonan di Boneiro, Saba y Sint Eustatius como tambe e companianan di electricidad, nos por dal e paso importante aki pa logra produccion sostenibel di electricidad. Di e forma aki nos ta zorg pa un bahada significativo di emision di CO2, Caribe Hulandes ta bira menos dependiente di combustibel fosil y asina menos vulnerabel pa prijs halto di energia, manera cu ta bisto na e momentonan aki. Cu esaki, Caribe Hulandes ta bira asina un showcase pa haci otro islanan chikitu den region sostenibel.”
Secretario di Estado Alexandra van Huffelen di Relacion di Reino ta mira den esaki un adelanto importante pa Caribe Hulandes. “Esaki ta yuda e hendenan riba e islanan, pa motibo cu nan suministro di coriente ta keda confiabel y nan recibo pagabel. Y esey cu mucho menos of sin ningun emision. Mi ta sumamente satisfecho cu gobierno ta haci esaki posibel.”


text:
For di 1 di yüli 2022, gastu di koriente a subi konsiderablemente. Hopi hende ta spanta pa e kuenta di koriente ku nan ta haña. Siudadanonan ku Pagabon ta keha ku pa mesun montante nan por kumpra awor ménos koriente ku ántes. Awor ta difísil pa habitantenan ku un entrada abou paga kuenta di koriente. Òf pa kumpra sufisiente koriente ku Pagabon. Gustosamente Direktorado Komunidat i Kuido ke yuda e hendenan akí.
Pa ún biaha nan por haña un kompensashon di 1300 dòler pa nan kuenta di koriente òf Pagabon. Lesa aki kiko e kompensashon ta enserá. I kua ta e kondishonnan pa haña e kompensashon?


text:
Publiká riba 14 Òktober 2022
“Enseñansa ta hopi importante, e ta e base riba kua bo ta konstruí henter bo bida. Bo mester por haña e enseñansa ei den un edifisio agradabel. P’esei Hulanda a pone sèn disponibel den e Pakete di Pais. Mi ta haña bunita pa mira ku e promé tres skolnan ta benefisiá di esaki”, segun sekretario di estado Alexandra van Huffelen di Relashonnan den Reino.
Promé ku e mantenshon menshoná por a kuminsá a hinka hopi tempu i energia den trabou preparatorio. Den e kuadro ei a yega na kombenio ku Ministerio di Enseñansa, Siensia, Kultura i Deporte di Kòrsou ta karga e responsabilidat final pa realisashon di e trabounan di mantenshon (retrasá) na edifisionan di skol. Tambe e ta sòru pa bon atministrashon finansiero i operashon diario di ehekushon di e trabou di mantenshon na e edifisionan di skol. E minister di Enseñansa, Siensia, Kultura i Deporte ya a introdusí un norma di mantenshon pa edifisionan di skol ku ta ankrá den lei. Banda di esei a establesé un organisashon di proyekto konhunto ku ta prepará e petishonnan di supsidio, kordiná e mantenshon i ta duna kuenta i rason tokante e gastunan i e kalidat di e mantenshon. Den e kuadro aki a traha un plan di proyekto detayá pa kada skol pa por eliminá e mantenshon atrasá i alsa e nivel di e edifisionan di skol na e norma di mantenshon. Pa medio di e plan di proyekto por drecha e skolnan pa nan ta den semehante estado pa despues por tene nan na e nivel deseá ku mantenshon struktural mes.
Minister Van Heydoorn di Enseñansa, Siensia, Kultura i Deporte ta kontentu ku e trabounan i ta uni su mes den e importansia di un plan di mantenshon duradero i edifisionan di skol safe pa e medio ambiente di enseñansa di alumnonan. Minister Van Heydoorn: “Nos muchanan tin derechi riba bon enseñansa. Skolnan mester ta aksesibel i sigur pa alumno i dosente. Mi ta orguyoso di e trabou di preparashon bou di guia di mi ministerio e ta yama gobièrnu hulandes i e direktivanan di skol danki pa nan kontribushon. E preparashon pa trabou di mantenshon pa diferente edifisio di skol ta sigui. Bon enseñansa ta un prioridat di nos gobièrnu i den esei nos mester keda invertí pa tantu nos dosente komo nos alumnonan.”
Tep pa lesa:


text:
Teenager Mothers to Life coaches
ORANJESTAD: Despues di a haci entrega di mas di 700 famia pakete di cuminda na esunnan menos afortuna durante e temporada di Pandemia, Fundacion ADRA a culmina un di nan principal esfuerzonan cu ta e graduacion di e programa Teenage Mothers to Life Coaches.
Un grupo grandi di hobennan a sigui e practica tumando como ehempel e 8 jabinan di bida mas saludabel a bin hunto pa asina haya nan diploma.
E idea di e curso ta pa duna e mamanan teenager un segundo oportunidad, dor di un manera sumamente practico y efectivo, unda ta inclui les theoretico di entre otro cushinamento, cosemento, obra di man, beyesa, administracion basico y protocol. Pero tambe tumando en cuenta etiqueta,salud mental y salud fysico.
Un danki na CEDE ARUBA, hunto cu KIWANIS PALM BEACH, Coordinador Centro Hoben y Famia hunto cu Monique di Wit Gele Kruis cu a traha inalcansablemente, e programa por a bira un realidad.
Michella Steenvoorde Laclé, den representacion di cie. Voortgezet Ouderschap “Plan di Mayor Obligatorio” tabata invitado na e graduacion, na unda a sigui di serca loke e graduadonan a trece dilanti, encuanto e importancia di e curso y e significado y cambio cu e ta efectua den nan bida.
Marta Angela (24) tin tres yui, y a saca lo maximo di e les di cosemento.
Kristel Balseca a enfoca mas riba les di administracion y a splica cu e Mama jong su situacion ta hopi dificil, na momento di busca trabao y cu e lesnan di administracion esaki lo yuda pa traha un plan strategico y administra bo placa, hasta pa inicia cu un mini negoshi..
Sheila Herrera a haya e les di protocol y etiketa hopi importante. Bo ta sinja sigur con pa set up un mesa, e manera corecto pa sinta/come/bisti/comporta. Mantene bo cas limpi y na ordo. Limpia bo cas di pafo bin paden y hopi detayenan cu ta yudabo structura bo bida y bo famia.
Ruthlene Paesch, su enfoke a bay riba Salud Emocional esta Mental. Stress. E cursista a splica e problemanan y solucion en cuanto confushon, depreshon. Unda pa saca forza na momentonan di preshon di bida, pa ta fuerte pa mi jui y stima bo mes pa bo por stima bo yui tambe. Controla bo rabia, pa bo no bisa cosnan cu bo ta arepenti di dje despues. E cursista ta sigui conta cu e la haya e oportunidad pa caba su scol y hasta e lo sigui pa logra su bachelors degree.
Mariana Martijn (24) tin un yui di 4 aña y ta conta di su experiencia na unda atravez di Fundashon Hoben y Famia, por a sigui diferente workshops pa asina asumi e responsabilidad di lanta su jui y e problemanan cu e por enfrenta te na momento cu esaki tin12 aña. Mama y jui a bira lid di “hungateca” na Biblioteca di San Nicolas atravez di e programa pa asina di un manera structura y facil por presta coi hunga pa su jui.
Jiomary Orman (24) a elogia e division na unda a sinja obra di man, y traha e.o. badeau, reki pa colga accesorio.
E Mama Marjory Habibe (22) aña di edad, ta papia di Mr Willems cu ta duna nos les di cushinamento, algo cu ta di vital importancia pa implementa den practica como Mama Hoben.
Como persona mi ta evalua e importancia di e programa “From Teenage Mother to Life Coach” organisa pa ADRA, Advantace Development Relief Agency 2009 cu ta haci proyectonan na beneficio di esunnan menos afortuna.
Michella Steenvoorde Laclé, e motor tras di e “Plan pa Mayor Obligatorio” ta splica cu e “Plan pa Mayor Obligatorio” por wordo implementa como anexo den e programa programa aki den su totalidad pa asina brinda e mamanan hoben un tool mas pa structura e crianza di nan yuinan.
“Un pabien y palabra di aprecio ta bay na Alcidia Janssen Richardson, directora di ADRA ARUBA y su team, cu e programa precioso “From Teenage Mothers to Life Coaches”, na unda ta duna e mamanan teenager un segundo oportunidad.” Michella ta vocifera.
Si e Mama hoben,no a termina su scol, e ta haya e oportunidad dor di ta activamente inclui den solucionan pa logra esaki y despues ta prepara pa haya un bon trabao. Emocionan y circumstancianan NO ta forma un estorbo asina den e hoben su bida. E por enfrenta mucho mas como mama hoben. Algo di aprecia.


text:
Resientemente e operador di tour Here You Travel di Miami huntu ku Ofisina di Turismo di Kòrsou (CTB) a organisá un bishita di trabou pa 35 agente di biahe for di Miami bishitá Kòrsou. Meta di e bishita di trabou tabata pa e agentenan di biahe sera konosí ku Kòrsou i topa ku representantenan di akomodashonnan lokal i provedornan di servisio den sektor turístiko. E programa pa e agentenan di biahe a inkluí ‘site inspection’ na diferente akomodashon lokal, rekorido den nos sentro di siudat, Scharloo, Pietermaai i bishita na atrakshonnan turístiko.
Na final e agentenan di biahe a ekspresá di ta kontentu di por a bishitá Kòrsou pa asina eksperensiá e produkto turístiko úniko ku nos pais ta ofresé. CTB ta sigui invertí den e tipo di interkambionan aki ku e meta pa oumentá e kantidat di turista di estadia pa Kòrsou.


text:
Sistema di fakturashon
TELBO a introdusí un sistema di fakturashon nobo. E sistema aki ta pone ku lo fakturá delantá e gastunan fiho pa telefòn, TV i Internèt. Gastunan variabel (yamadanan) ta fakturá na final di luna. E kliente ku migra den un luna spesífiko lo risibí den e luna aki un fakturashon ku gastunan di dos luna. Gastunan fiho i variabel di e luna ku a pasa, i gastunan fiho pa e luna ku ta bini.
Struktura di e faktura
TELBO ta informá su klientenan ku e faktura nobo tambe tin un struktura nobo. Klientenan di TELBO a risibí un splikashon di faktura den pòst òf via mail. Kon pa rekonosé e splikashon di faktura? Riba e splikashon di faktura tin un nòmber fiktisio ku TELBO a skohe komo muestra ku ta Pedro Janga. E splikashon di faktura aki ta inkluí tur informashon i montantenan ta un muestra pa por duna un splikashon kon e faktura ta hinka den otro.
Entrega di faktura
Ku introdukshon di e sistema di fakturashon nobo tur kliente di TELBO lo risibí nan faktura via e-mail. Klientenan ku no a registrá nan e-mail ainda na TELBO por hasi esaki mas pronto posibel. Si akaso tin problema pa risibí faktura, por dòbel check den ‘junkmail’ òf verifiká ku e e-mail adrès ta korekto. Pa klientenan ku ta deseá di sigui risibí nan faktura den pòst, TELBO lo kobra un suma di $0.93 inkluí ABB.
TELBO ta yama danki na kada un di su klientenan. Nos propósito ta, pa ofresé e mihó servisio i produktonan ku e teknologia di mas avansá. Pa mas informashon por yama 715-7000, bishita nos wepsait www.telbo.net i ‘Like’ nos página di Facebook: TELBONV.
Customer Service


text:
Durante e periodo di 16 pa 27 di sèptèmber 2016 , Fundashon pa Konsumidó a bishitá 22 establesimentu pa anotá i kompará preisnan di fruta i bèrdura. Pa hasi e proseso di komparashon di preis di fruta i bèrdura mas struktura, a selektá un kantidat di 46 produkto. E produktonan aki ta: batata, batata dushi, yuka, maishi, lamunchi, pampuna, banana, konofló, siboyo, siboyo kòra, tomati, promentòn, spinazi, awakati, broccoli, prei, wòrtel, anasa, kiwi, bakoba, mandarein, pera, plùm, apel, apelsina, milon, mango, papaya, patia i drùif.
Centrum Piscadera, mihó surti den fruta i bèrdura
Resultado di e komparashon di preis ta mustra ku Centrum Piscadera ta e supermerkado ku tin mas fruta i berdura den su surtimentu . Di e 46 produktonan ku a keda selektá, Centrum Piscadera tin un kantidat di 31 produkto. Bon Biní i Mangusa Rio Canario ta na di dos lugá ku un kantidat di 30 produkto i Mangusa Hypermarket na di tres lugá ku 29 produkto.
Na mei 2016 tambe a anotá i kompará e mesun fruta i berduranan ariba menshoná. Remarkabel ta ku na mei 2016, e supermerkadonan mihó surti tabata Mangusa Rio Canario i Hypermarket i na di dos i di tres lugá tabata Esperamos supermarket i Bon Bini. Pa medio di e resultadonan aki konsumidónan por haña un mihó bista kua ta e supermerkadonan mihó surti pa loke ta trata fruta i berdura.
Mangusa Rio Canario i Hypermarket, Vreugdenhil i Queens tin mihó preis di fruta i bèrdura
Pa loke ta trata mihó preis, Mangusa Rio Canario, Hypermarket, Vreugdenhil i minimarket Queens a sali na promé lugá ku un kantidat di 8 produkto. Na di dos lugá, ku un kantidat di 7 produkto ta Centrum Piscadera i na di tres lugá, Centrum Mahaai ku 6 produkto. Di akuerdo ku e komparashon di preis di fruta i bèrdura hasí na luna di mei, Centrum supermarket Mahaai i Centrum Piscadera tabata esunnan ku mas produkto na un mihó preis.
Fundashon pa Konsumidó ta konsehá tur konsumidó pa konsultá e lista di komparashon di fruta i bèrdura di luna di òktober i evaluá promé ku hasi kompra. Tambe Fundashon pa Konsumidó ke kordá konsumidónan pa pone bon tinu na momentu di kumpra fruta i bèrdura. Komo ku nos ta biba den un klima kalor, fruta i bèrdura por daña masha lihé. Pues wak, fula i hole fruta i bèrdura bon promé ku kumpra i asina evitá dispidimentu di sèn.
Pa kualke pregunta, remarke, informashon òf sugerensia basá riba e lista di komparashon di preis por bishitá nos wèpsait www.fundashonpakonsumido.org, meil nos na info@fundashonpakonsumido.org, bèl nos na 462-6666 òf pasa serka nos na ofisina na de Ruyterkade 53.


text:
KRALENDIJK –Djabièrnè tras di lomba ABVO a selebrá nan aktividat anual na komienso di aña nobo. Diputado Nina den Heyer tabata presente debí ku diputado Elvis Tjin Asjoe kende tabata den un reunion i no por ta presente. “Tin bon relashon entre ABVO i diputadonan loke ta hopi importante. No tur momentu ta hasi uso di sindikato i esaki ta importante. Momentu ku gobièrnu lubidá algu, boso tei pa hala nos atenshon.” Diputado a haña un fuerte aplouso momentu el a menshoná ku ta importante pa mas hende drenta sindikato. “Ta importante pa stimulá otronan pa drenta sindikato,” diputado den Heyer a menshoná. Despues a dirigí palabra presidente di ABVO sekshon Boneiru Robert Sances. El a menshoná entre otro ku tin kasi 500 miembro. “Mi ke mira un ABVO bibu, loke mi a menshoná na momentu mi a drenta ABVO. Mi ta skucha e miembronan. Tin ku ta benefisiá sin ku nan ta paga. Miembro mester ta benefisiá riba esnan ku no ta miembro. No ta tur momentu mester broma riba loke nos a logra.“ Robert a elaborá riba diferente punto e anochi. Seguidamente a papia Adrie Williams, presidente di ABVO.
Adrie willems “Desaroyo na Boneiru ta riba spit haltu. Tin hopi di nos ku no ta partisipá na e desaroyo. Lanta riba i no sinta wak otronan desaroyá i nos ta keda tras. Ta kontinuá ku e desaroyo i mester di hopi hende.
Ta bai tin importashon di mas hende na Boneiru pa kontribuí den e desaroyo riba e isla. Hopi estranhero lo bin Boneiru pa nan traha i nan no tin anochi. Nan ta seksualmente aktivo. Nan ta traha den dia i anochi traha yu. Nos tin ku traha pa nos tin mas ku un kas pa hür esnan kende ta bin for di eksterior. ABVO a traha un edifisio nobo i ta hür e ku un skol. ABVO ta kere den Boneiru. Mi ta gradisí boso ku ta skohe pa bira miembro di nos i ku denter di poko nos ta pasa 500 miembro sigur,” entre otro loke e presidente di ABVO Adrie a menshoná.


text: KRALENDIJK – Ayera atardi lat pa anochi, muchanan a marcha den sentro di suidat pa despues kima Rei Momitu. E parada a sali for di stadion di Playa i pasa den algun kaya i regresá stadion. Muchanan tabata bunita bisti i dòrná na lus, pa ilustrá nan disfras anochi. Enzo Finies tabata e persona kende a sende e Rei Momitu na kandela den presensia di tur karnavalista i mirónes. El a tene un palu di kandela den su man i a supla airu for di su boka, suplando e vlam di kandela riba Rei Momitu. Un sende un kima manera ta bisa. Kombinashon di potrèt ta ilustrá parti di e parada i momentu ku Enzo a sende Rei Momitu na kandela.


text:
Problema ku drumimentu?
Bo tin problema pa pega sonjo anochi, bo ta lanta mei anochi of bo ta lanta hopi tempran? Si bo ta eksperensia esaki probablemente bo ta sintibo kansa den dia i tambe bo no por concentra bon den dia.
Tene un diario di drumi(slaapdagboek) por judabo hanja sa e motibu dikon bo no por drumi anochi.
Si bo ta interesa den hanja un formulario komo ehempel ku bo por usa komo bo diario pa jena tur anochi (pa un siman largu) i trata di hanja sa e motibo ku bo no por drumi? Klik riba e link aki.
Si usando e diario ahinda bo no sa e motibo dikon bo no ta drumi bon anochi, nos ta rekomendabo tuma kontakto ku bo dokter di kas. Bo por bai ku e formulario pa e por mira.


text:
Water- en Energiebedrijf Bonaire (WEB) for di 2013 ta un empresa di formashon rekonosé i tin 20 trahadó ku ta instruktornan rekonosé. Den e añanan tras di lomba, hopi stazjèr di VMBO i MBO den trayekto di BOL- òf BBL a keda eduká na WEB.
Dia 2 di yüni, minister Wiersma, huntu ku representantenan di ministerio OCW, SGB, i ROA, a hasi un bishita na WEB na e lokalidat di e planta di awa nobo. Direktor finansiero Joanne Balentien-Nicastia a duna un presentashon tokante e importansia di e alumnonan di MBO i VMBO hasi parti di nan formashon na WEB. Durante e enkuentro e minister por a sera konosí i hiba kombersashon ku e diferente instruktor i alumnonan.
Pa WEB guia di studiantenan ta un manera efisiente pa haña trahadonan den kas. Hopi studiante a kuminsá laborá na WEB despues di terminá nan estudio. Nan ta traha komo profeshonalnan na diferente departamentu manera departamentu di koriente, departamentu di awa i departamentu di awa di irigashon. WEB tambe ta konsiente kon importante studiantenan di MBO ta pa futuro di nos
isla. Pa un parti dor di e kresementu enorme tin un eskases di profeshonalnan bon formá.
WEB ta rekonosé e importansia di kolaborashon entre formashon profeshonal i sektor empresarial i komo empresa di edukashon ke kontribuí na profeshonalnan riba e isla. Nos ta gradisí minister pa su interes den nos kompania i nos trahadónan.


text:
Tabata un mainta riba dia di elekshon na aña 2003 banda di 10or di mainta. Nos tres amigu, bisiña banda di kas a sali pa bai dal un keiru. Nos tabata koriendo na ser’i domi direkshon pa brùg. Ami sinta patras na e banda rèks den auto. Nos tabata koriendo duru si pero nos a lora ke bògt na rèks nèt promé ku bo subi brug pa bai direkshon di Rif. Drentando e kaya ei, riba e speed ku nos tabata bai, e auto a man’e pasa riba algu den e kaya i mesora auto a pérdè kòntròl kai den skwal.
E auto a keda zwaai te dal den vangreel. Ma bai purba rèk dilanti pami tene na e lomba di stul mi dilanti paso no tatin faha patras den auto. Sin ku mi sa, mi a habri wowo mira shelu. Ma purba move mi mes, ma purba lanta pero nada i einan ma realisa ku tin kos grave a sosodé kumi.
For di e dia ei tur kos a kambia
E dia ei tabata 9 di mei 2003 ku mi a haña un dwarslaesie. E tempu ei mi tabata bayendo LTS cas cora ku e idea pami kaba skol bai traha na isla of Doc komo “Laser”. Pero for di e dia ei tur kos a kambia.
Mi a bira kompletamente dependiente di otro hende, hopi kos mi’n por hasi manera antes. Mi tabata gusta bai mondi, kana den naturalesa, yag, bai laman i piska pero tur e kos nan ei no ta por mas.
E tempu ei ora bo haña dwarslaesie bo ta bai Mgr. Verriet pa rehabilitá, despues bo ta bai kas, kisas bo ta haña chens tòg pa bai algun terapia. Despues un tin nada mas. Dus bo ta keda na kas i ku bo kurpa ta keda bai atras. Paso nos ku ta asinaki mester keda move.
Mi a kuminsá haña mas forsa
Dia mi a topa ku Fundashon Alton Paas ku ami, Alton i Steven bai merka, e ora ei e kos a kuminsá. Mi a kuminsá mira mihó kambio. For di einan mi a mira ku mi a kuminsá haña mas forsa, mi a gana mas peso, haña mas muskulo. Mi por a kuminsa transfer dimi ròlstul pa kama i tambe mi buikspier a bai dilanti. Asta mi a ripara sierto momentu ku mi mes por a hasi sierto moveshon ku mi pia.
Despues ku nos a bin korsou nos a sigui hasi ehersisio te awor tin AP Center ku mi ta baiendo gym na AP Center. Mi a logra bai un proyekto mas di ABT si i esei ta hopi bon mes pero semper nèt ora e proyekto tei kaba mi ta sinti e kambio. Kambionan manera ku mi por kore mi ròlstul mihó, mi ta kuminsà sinta mas stabil den mi ròlstul i asta mi sistema digestivo a mehorá. E proyektonan asina ta yudami bai ABT ku ta meskos ku na merka paso riba mi mes min por kubri e kostonan.
Train un kaminda ketu ketu tampoko no te kos
E loke ku mi ta gusta mas di AP Center ta e ambiente. Ora mi bai einan mi ta topa mas hende. Nos ta papia hasi wega ku otro. Nos ku ta den ròlstul tin bia ta sinta na kas, bo ta sintibu laf, kisas bo ta bo so. Kiermen ora bo bin akinan bo ta topa mas hende. Bo ta papia i hari ku e otro klientenan òf e trainernan mes. Tin un kliente ku tur bia ku mi yega ora e tei e ta bira bisa: ‘ya, tur e mashin nan a kue awa’ paso kasi tur mashin mi ta subi. Ora e yega mi tambe ta bis’é un kos prèt.
Kiermen asina nos ta papia, kòmbèrsá i hasi prèt. Bo ta pone atenshon na e parti sosial tambe tanten bo ta train.
Asta ku e trainernan tambe nos ta kombersá. Mi ta sinti ku esei ta yudami train mas dushi tambe paso pabo bai train un kaminda ketu ketu tampoko un t’e kos. Pesei mi ta sintimi bon ora mi bin train, trainernan ta yudami bon, guiami, motivami pami train i ratu ratu nos ta papia nos kosnan prét i asta riba diferente otro topiko.
Kiermen aworaki ku tin AP Center tin un kaminda kubo por bin train hasi gym òf ABT. Ami tabata gusta e 4 bia pa siman 2 ora ku bo ta mira mas kambio. Esei tabata na merka. Aworaki mi ta bin 2 bia pa siman 1 ora.
E mashin ku mi ta gusta mas tantu ta e ‘UpperTone’. Einan bo por train mayoria kos. Chèst, skouder, bisèp, trisèp. Pero tur mashin mi gusta si.
Tatin un guy mes ku e aña aki mi a konose via un otro bro. Mi tabata splik’é kiko a pasami i tur e kosnan ku mi ta hasiendo. Despues mi a tende ku e mes a haña dwarslaesie dor di un aksidente ku auto. Mi no tabata sa kon su situashon tabata. Pero ma bise si ku ami ta bin train na AP Center, pa e buska informashon paso bo keda kas sin hasi nada bo kurpa ta bai atras. Despues nos a haña kontakto i e mes a bisami ku ela kuminsá ABT aki na AP Center. Kiermen esei ta bon si, ma bis’é tambe p’é dal bai p’é keda kla.
Mi ta bin hasi mi kos pami keda kla
Den e promé añanan despues dimi aksidente bo ta kibra ratu ratu pero despues e ta gewoon kita. Awoki nòrmal mi ta biba. Tur kos ta nòrmal, m’a kustumá i bida ta sigui i mi ta bin train pami keda kla, mantené e kondishon paso si mi stòp, kurpa ta bai atras òf lo mi tinku train na kas pero na kas e no ta fasil paso mi mester di yudansa. Kiermen mi ta sòru pa semper mi bin. A ni e weer òf un bon pal’i awa. Si mi por, mi ta bin. Ta algu grave mester pasa òf mi ta malu òf si mi haña un herida fèrfelu. Si no, mi ta bai hasi mi kos pami keda kla.
———
Esaki tabata testimonio di Jurvis Lourens di su eksperensia na AP Center. Si abo tambe ke mas informashon di AP Center bo por tuma kontakto ku nos libremente dor di yama òf whatsapp nos na 5100087


text:
Peru a bay mas halto di e dobbel pa e number di fayecido pa e pandemia di covid-19 despues di un revision di e cifra di gobierno. Locual ta laga e pais cu e tasa di letalidad per capit relaciona cu e coronavirus mas halto di mundo.
Prome minister di Peru, Violeta Bermudez a anuncia cu e cifra di morto di 1 maart 2020 te cu 22 mei 2021 a bay di 180.764. E cifra anterior ta di 69.342. Bermudez a bisa cu cifra actualidad ta basa na asesoramiento na un panel di experto peruano y internacional.
E cifra nobo ta eleva e tasa di letalidad un poco mas di 200 pa 500 morto pa cada 100.000 persona, superando Hungria, cu tin 305 morto pa cada 100.000 persona, segun Universidad di John Hopkins. Bermudez tabata compaña pa e minister di salud, Oscar Ugarte y e grupo di funcionario y profesional independiente cu ta traha pa tin e number di morto actualisa.
Peru ta un di e pais mas afecta di America Latina, cu un ola nobo di caso paralisante na principio di aña cual a hoba dokter na un limite y provoca escasez critico di cama na ICU, na final di mei, Peru a extende e estado di emergencia y confinamiento nacional te cu fin di juni.
E anuncio di revision ta produci dia prome cu peruanonan dirigi e urna pa un di dos rond di eleccion presidencial. Ciudadano a vota pa un prome rond pa escohe e di 5 president di e pais den 4 aña, e clase politico a laga electornan desilusiona tras un serie di scandal di corupcion.
Siman pasa, directora di Organisacion Panamerica di Salud (OPS), Carissa Etienne, a bisa cu caso y morto pa covid-19 lo hisa e nivel alarmante di Americas. E region a raporta mas di 1.2 miyon di caso nobo di covid-19 y 31.000 morto durante siman pasa. Paisnan di latinoamerica ta representa 5 mayor cifra di letalidad na mundo henter.


text:
Merca lo registra mas do 500.000 morto pa covid-19, un momento inusual speransa durante e pandemia. Sin embargo, e tragico lo pasa den ‘White House’ a predece ora cu alivia e crisis, mientras ta pone balansa politico y epidemiologico critico.
Un advertencia di Dr. Anthony Fauci na CNN el a bisa cu Mericano por usa mondmask te cu 2022. Esaki a bin ora cu asociacion principal medico por pidi mayor vigilancia na persona agota pa luna di auto isolacion y impacto economico na e calamidad di salus publica mas grave den 100 aña.
Pero e dictomia nacional entre miedo y speransa a pone na cla cu e anuncio di cu ta manda mas vacuna rond di varios estadonan. Mirando un disminicion lihe di casonan nobo di coronavirus na e gran parti di e pais.
Motivo de speransa y señal nobo di advertencia
E crisis na un presidente nobo, kende ta priminti di ta enfoca pa ofrece pakete di yudansa pa covid-19, un 1.9 biyon di dollar diseña pa acelera e fin di pandemia y alivia e consecuencianan economico.
Awo cu e pais ta pasando den e tormenta di friu, e casonan nobo di covid-19 ta cayendo mas lihe na henter e pais. E mortonan tambe a cuminsa baha den cifra. E esfuerso di vacunacion ta aumentando y ta probable cu ta supera un desacelaracion causa pa un tormenta di clima invernal.
A suministra mas di 63 miyon di dosis vacuna y Biden ta bisa cu tin suficiente vacuna disponibel pa tur Mericano pa fin di july. Mas estudio di vacuna Moderna y Pfizer, autorisa na Merca.
Tambe nan por preveni infeccion y no solamente malesa sintomatica. Un factor clave pa pone fin di pandemia, E yegada di primvera na un poco siman y e clima mas calido cu ta dificil pa propagacion di e virus por genera un sensacion di renovacion.


text:
Parlamentario Endy Croes: Mike Eman ciega Sordomuda
Mike Eman no a sali duna cuenta ainda riba 50 mil dollar cu el a ricibi di Roberto Rincon
Parlamentario Endy Croes ta bolbe reta Mike Eman pa sali publicamente defende su mes riba e transacion di 50 mil dollar esta 90 mil florin cu el a ricibi riba su cuenta di Banco Fundacion Campaña Mike Eman. Dia 16 di September 2013 11 dia promer cu elkecion na 2013 ( 27 September) e transacion aki a drenta riba cuenta di Mike Eman. POlaka preto di Roberto Rincon kende a wordo sera na merca pa soborno di mil miyon dollar di PDVSA. Plaka sushi aki Mike Eman a sera campaña cu un lighting parade pagando 13 banda riba caya pa pueblo fiesta baila y vota pa AVP.
Mike Eman actuando manera e cancion di Shakira Ciega Sordomuda:
Desde luna di April a acusa Mike Eman un cantidad di biaha riba e transferencia(nan) preto aki despues cu a ricibi pruebanan palpabel. Mike Eman a escohe e modelo a la estilo e cantica di “Shakira” Ciega Sordomuda. Te cu awe Mike Eman no a bin afor pa splika pueblo dicon el a ricibi plaka di un persona cu a wordo condena pa soborno. Mientrastanto e keho official a wordo entrega final di mei na Ministerio Publico y awor ta enespera pa Ministerio Publico hasi su tarea pa investiga henter e proceso aki y e cuenta di Mike Eman pa sina por determina di kendenan mas Mike Eman a ricibi plaka pa por a core campañanan luhoso na manera cu AVP a core campaña.
Banco lokal a meld na MOT:
Momento un cuidadano deposita un plaka na banco mesora Banco(nan) ta exigi e cuidadano jena formulario di MOT pa asina splika di unda e suma aki a bin. Pa e motibo aki a bay un serie di pregunta oficial na (3) Ministers pa verifica cu instancianan concerni si e Banco encuestion a meld y cumpli cu documentonan “tijdig” y a meld esaki na MOT. Alaves a puntra tambe si MOT na su turno a meld e transferencia aki “tijdig” na Ministerio Publico. Por ultimo Ministerio Publico mester a meld esaki na Veiligheiddienst Aruba( VDA). Si e proceso aki a cana corecto Mike Eman nunka por a bira Promer Minister pa di dos biaha.


text:
Banko Sentral a pone ACU bou di kuratela suavisá.
Willemstad - Den e dianan ku a pasa, Banko Sentral di Kòrsou i Sint Maarten a nombra dos kuratòr na e banko lokal di spar i kredito, ACU. Esaki ta pará den un komunikado ofisial di Banko Sentral. E idea ta ku e kuratòrnan lo funshoná huntu ku e direktiva i hunta di supervishon di ACU, mientras ku tur desishon den ACU mester tuma lugá awor den palabrashon ku e kuratòrnan apuntá pa Banko Sentral. Konsiderando ku tur e organonan di maneho den ACU ta den funshon nòrmal ainda, ta papia di un media suavisá di supervishon di parti di Banko Sentral. Den un kaso mas ekstremo Banko Sentral por a pidi wes pa un intervenshon mas severo i pone e organonan di maneho den ACU un banda.
E medida di Banko Sentral pa apuntá dos kuratòr den ACU, ta konsekuensia di no a kumpli ku instrukshonnan ku ACU a risibí for di aña pasá. Na sèptèmber i dezèmber, Banko Sentral a duna òrdu pa hasi un restrukturashon amplio den ACU. Sinembargo ACU no a kumpli ku e ocho (8) puntonan den e instrukshon akí. Esaki por parte tin di haber ku e situashon tenso ku tabata reina den ACU aña pasá, na momentu ku a baha e direktiva koriente pa pone un direktiva temporal. Na sèptèmber e direktiva temporal a haña e promé instrukshon di Banko Sentral. A sigui diferente kaso den korte i na yanuari di e aña aki e dos direktivanan a yega na un akuerdo pa trese trankilidat bèk den ACU. E direktiva koriente a tuma mando bèk na febrüari, sinembargo na mart, ora ku kier a kuminsá ku implementashon di e instrukshonnan di Banko Sentral a surgi e situashon di coronavirus na Kòrsou. Konsekuentemente Banko Sentral a konsiderá ku ACU no a kumpli ku e instrukshonnan i a nombra e kuratòrnan den e banko. No ta konosí ainda pa kuantu tempu e kuratòrnan lo keda den ACU.


text:
ORANJESTAD,Aruba
Awe mainta den racho por a tuma nota diferente mariniernan, sinembargo nan presencia ta pa un bunita gesto cu nan ta haci pa aporta na nos comunidad.Hopi trabao ta wordo haci dor di departamento di Asuntonan Social. Den e situacion di Crisis actualmente cu Aruba ta den dje e ayudonan ta extra. Esnan cu ta vunerabel den nos comunidad y cu mester di ayudo , departamento di Asuntonan Social ta atende cu nan y si berdaderamente nan tin mester di e ayudo, nan ta bay riba lista pa por haya cuminda tur dia na fundacion pa nos comunidad cu ta wordo haci dor di marinier Kazerne. Esaki ta un donacion unda cu nan ta prepara e cuminda y asina tinele cla pa esnan cu mas nesesidad den nos comunidad , porehempel esnan cu a perde nan trabao debi di e crisis cu tin actualmente na Aruba. Fundacion pa nos comunidad ta suministra y haci entrega di e cumindanan. Sinembargo loke ta un proseso normal na fundacion pa nos comunidad tur dialuna,diarason y diabierna ya caba ta duna pan normalmente, esaki ta donacion di superfood. Tambe un bes pa luna e ciudadanonan cu ta riba e lista di departamento di Asuntonan Social lo haya un bes pa luna un caha di cuminda tambe. Esaki ta e forma cu Departamento di Asuntonan Social ta atende cu e situacion di nos ciudadanonan cu tin mester di ayudo. Awor cu Aruba ta den crisis nos tur tin cu uni y duna un man.


text:
ORANJESTAD, Aruba
Ultimo fin di siman, Cruz Cora a logra duna ayudo na mas di 150 persona cu no tin un dak riba nan cabez. Y esaki tabata posibel cu e donacion di Amsterdam Manor Beach Resort. E team di cushina a registra como “Voluntario Special” pa Rode Kruis durante Covid-19 Crisis Relief y asina a suministra 160 cuminda y lo sigui haci esaki den e proximo simanan.
Si kier duna aporte di un manera of otro durante e temporada aki, por registra como voluntario special riba website: www.redcrossaruba.com
y indica di ki manera lo kier duna un man. Na momentonan aki, Cruz Cora su diferente teams ta trahando riba plan di accion pa e proximo simannan pa asina por tey pa esunan mas vulnerabel den comunidad.
CONTACTO CU NOS:
Por fabor tuma nota cu:
- Charity Bazaar ta sera te proximo aviso
- San Nicolas Branch ta sera te proximo aviso
- Cruz Cora Dakota ta sera pa publico, pero ta disponibel
na tel. 582-2219, 560 8359 via Whatsapp y tambe via e-mail: info@redcrossaruba.com
Departamento di Ayudo Social na cel. 568-8896 y socialassistance@redcrossaruba.com


text:
WILLEMSTAD- 2 di febrüari 2020 – Den un ambiente ameno na Aeropuerto Internashonal Hato a tuma lugá selebrashon di e buelo inougural di Jetair Caribbean su ruta Kòrsou – Sint Maarten. Durante e resepshon a hiba palabra, Direktor General di Curaçao Civil Aviation Authority sr. Hans de Jong (den representashon di Minister di Tráfiko, Transporte i Planifikashon Urbano), Managing Director di Jetair Caribbean sr. Antonio Ribeiro, CEO di Jetair Caribbean sr. Robert Maas, Direktor Athunto di Ofisina di Turismo di Kòrsou (CTB) sr. Hugo Clarinda, CEO di Curaçao Airport Partners sr. Ralph Blanchard i Senior Partnership & Communications Executive di Curaçao Hospitality & Tourism Association sra. Jihan Hammoud.
E buelo inougural aki ta marka inisio di e promé buelo komersial di e aerolínea. Despues di a optené su AOC na novèmber di 2019 e aerolínea a kuminsá ku ehekushon di buelonan charter. E aerolínea su meta ta pa sigui amplia nan skema di buelo ku rutanan for di Karibe i Sur Amérika.
E buelo di Jetair lo keda efektuá riba djadumingu i djárason saliendo for di Kòrsou pa 4:50 p.m. i lo yega Sint Maarten 6:30 p.m. E buelo di regreso lo sali Sint Maarten 7:15 p.m i lo yega Kòrsou 8:55 p.m. E buelonan ta keda efektuá ku un Fokker 70 ku un kapasidat di 80 stul. E servisio nobo di Jetair ta hasi posibel pa mas turista for di Sint Maarten i otro islanan den Karibe ku ta konektá via Sint Maarten bin eksperensiá e produkto úniko ku Kòrsou ta brinda. Nos playanan bunita, kultura riku, historia, arkitektura, variedat di atrakshonnan turístiko, entretenementu i mas ku tur kos nos hendenan amabel. Na mes momentu e ruta aki ta brinda tambe mas opshon di biahe pa nos pueblo lokal.
Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP) i Curaçao Hospitality and Tourism Association (CHATA) ta felisitá Jetair ku e buelo nobo i ta deseá nan tur kos bon.


text:
Caya Grandi ta bay habri atrobe pa trafico. Esey ta bon noticia pa e comerciantenan di e caya cu pa hopi tempo mester tabata desespera pa e situacion di varios aña, cu na ultimo a resulta den mas di cuarenta negoshi bashi. A pesar di tur e inversionnan haci den pasado recien esakinan nunca a logra reactiva e caya principal. Nos ta spera cu e intento actual por conduci na algo positivo. Nos ta bisa esaki cu un mezcla di optimismo y scepticismo, conociendo e obstaculonan grandi cu mester enfrenta pa logra algo.
For di e dos ministronan perteneciente na e partner menor di e coalicion nos por a comprende tambe cu ta e intencion pa no solamente habri e caya pa trafico, sino cu ta opta pa move e trayecto di tram pa otro lugar y no laga esaki acapara tur e espacio di e caya. Esaki en berdad ta un promer necesidad si tin intencion di trece cambio den e caya cu por haci e diferencia. Esaki lo por trece mas movimento den dia y anochi den Caya Grandi y lo pone un fin na e epoca cu practicamente despues di ciere di tienda no tin un alma mas ta pasa den e lugar ey. Y ta necesario pa trece bida back den e caya y su alrededor, si ta desea di reactiva esaki. Sin embargo, mester ta consciente di e hecho cu esey no ta nada mas cu un promer paso; lo mester haci hopi mas.
Loke nos no a tende ainda di parti di gobierno, ta un plan mas general con ta bay reactiva y remodela henter centro di ciudad y tambe resto di e ciudad. Laga nos bisa di biaha tambe cu ta necesario pa tin un plan similar pa San Nicolas. Hopi di loke nos ta bisa aki, ta aplicable pa e otro ciudad cu Aruba tin, y cu mas tanto ta lubida cu e t’ey. En todo caso, kico asina mester planifica? Por ehemplo, mester pensa riba repoblacion di e centro urbano. Banda di haci centro di ciudad atractivo pa henter e isla, loke entre otro ta requeri resolve e problema di parqueo di un manera contundente, lo mester pensa tambe riba repoblacion di e centro mes, cu vivienda pa por ehemplo studiante, local o di exterior, cu por ubica den e edificionan den centro, si ta remodela esakinan y converti nan den apartamento di un tamaño y modelo financieramente alcanzable pa nan. Pero esey no ta tur. Nos tin un poblacion cu dentro di poco ta consisti pa 25% di hende di edad. No tur di nan ta desea di mantene e cas cu 4, 5 dormitorio cu nan tin actualmente pafor di ciudad, y lo por opta pa un vivienda o apartamento den ciudad, cu ta mas comodo pa nan den ultimo fase di nan bida. Ademas, esaki por ta acopla cu e necesidad di cuminza usa e areanan disponible den e casco urbano di Playa (y San Nicolas), pasobra den planificacion urbano no ta posible pa simplemente keda emiti tereno di erfpacht cu na e momento aki ya no por atende e demanda grandi cu tin. Esaki ta un punto sumamente importante unda nos mester cambia definitivamente nos manera di haci, unda te awe a scoge pa e caminda facil di keda duna tereno, plamando asina un poblacion di apenas un poco mas di 100.000 persona riba casi 100 km cuadra, cu tur e consecuencianan di infrastructura caro. Djis purba imagina ta cuanto kilometro di asfalt, acera, cable pa coriente, telefon, cable tv, y tuberia pa awa nos a usa te awor, cu nos mester mantene tambe.
Reconcentracion di poblacion den e casconan urbano ta crea un publico mas grandi pa e negoshinan cu ta atende e publico ey, y de paso ta trece mas bida durante dia y anochi den ciudad, loke ta bon tambe pa turismo. Sin embargo, e obstaculonan ta entre otro den e aranan comercial cu a crea den ultimo decadanan cu ta competi fuertemente cu centro di ciudad. Den ultimo 30 aña e crecimento di negoshi mas grandi a tuma lugar banda di e hotelnan high rise y den Noord. E problema di parqueo na Playa a stimula e exodo di negoshi pa e area ey, creando un problema di parqueo igual di grandi banda di e hotelnan. Aparentemente, nos no ta siña nada, y ta keda ripiti e mesun cos.
Pa colmo, manera ta falta di espacio comercial nos tin, gobierno ta trahando riba e proyecto di Port City, cu realmente lo bin aumenta mas ainda e exceso di espacio comercial disponible, resolviendo cero problema y aumentando e desorden no planifica den cual nos tin hopi aña caba stanca. Gobierno den su totalidad ta duna nos e impresion cu ‘e man drechi no sa kico e man robez ta haci’. Ta absolutamente necesario pa no solamente bin claridad den e asunto aki, pa por bin cu un plan realistico pa henter Playa, pero tambe pa Aruba cuminza crea planificacion adecua pa desaroyo urbano, envez di e politica di varios decada, unda a hiba un maneho di ‘laissez faire’, sin cu tin un maneho di planificacion coherente na horizonte. Nos ta aprecia y apoya mayoria di e puntonan cu nos ta mira den e Landspakket pa Aruba, pero nos planificacion y desaroyo urbano lo bo no mira eyden; e ta algo cu nos mes mester haci. E momento a yega pa stop cu e maneho fragmenta di ultimo 50 aña.
LJMADURO – 24-NOV-2022


text:
Durante su disertacion den e reunion publico den Parlamento pa trata Presupuesto 2023, Prome Minister Evelyn Wever-Croes a ricibi y contesta detayadamente varios pregunta cu tin di haber cu su ministerio. For di Parlamentarionan Mansur, Lopez-Tromp y Gun, Prome Minister a ricibi pregunta tocante nan personal specificamente tocante e vacaturanan cu no a wordo ocupa y e efectonan cu esaki tawata tin den trabounan diario.
Na aña 2018, Gobierno a introduci Beleidsplan verlaging personeelskosten (BVP) na cua Gabinete Wever-Croes I y II a tene su mes estrictamente na dje. Apesar cu no ta facil, Gobierno ta cumpli cu e plan di maneho aki. Oposicion constantemente ta cuestiona si Gobierno ta cumpli cu e plan di maneho aki of no. Prome Minister den varios ocasion a indica cu prueba cu Gobierno ta cumpli cu e plan aki desde 2018 y a bin ta baha gasto y no a tuma mas hende den servicio. Oposicion sinembargo no ta contento cu esaki y awo kier sa si e plan di maneho aki tin efectonan negativo cune. Prome Minister a remarca cu a pesar cu no ta facil pa cumpli cu e plan di maneho aki awo, pa otro aña ta spera cu cos lo ta miho y lo por cuminsa yena e vacaturanan.
Pa 2022, Ministerio di Asuntonan General no a presupuesta tampoco a tuma ningun persona nobo den servicio. Esaki no por tampoco, Prome Minister a enfatisa pasobra nan lo wordo kita di for di presupuesto segun e palabracionnan haci.
Pa loke ta trata gastonan di personal, Prome Minister a duna di conoce cu ora cu a introduci e BVP na 2018, e gastonan di personal tawata 476 miyon florin. Den Presupuesto 2023, gastonan di personal ta na 459 miyon florin. Claramente por mira cu den e periodo aki, e gastonan di personal a baha considerablemente, cu 17 miyon florin y asina a cumpli cu e Beleidsplan verlaging personeelskosten. Aki tambe, CAft a duna Gobierno rason.
Pero no solamente e gastonan a baha, pero e cantidad di persona den servicio di Gobierno tambe a baha desde cu a cuminsa cu e BVP na aña 2018 pa aña 2021, cu 351 FTE (Voltijds Equivalenten werknemers). Esakinan ta personanan cu no ta den servicio di Gobierno mas, sea nan a retira of a tuma vut entre otro, y no a wordo reemplasa.
Prome Minister Evelyn Wever-Croes a enfatisa: “Esaki ta e resultado di e maneho cu Gabinete Wever-Croes ta implementa, e seriedad di nos gobernacion, y manera e propio DRH a indica, No tawata tin nombramentonan politico den e Gobierno aki. A pesar cu oposicion kier purba hunga politica barata cu esaki, e echo y cifranan ta mustra contrario”.


text: Diasabra mainta tempran a drenta informe e di un caso di maltrato, mesora a a dirigi un patruya na e sitio. Na yegada di e patruya a bin conpronde cu aki ta trata di un caso di maltrato unda cu suspuestamentw e victima lo a ser rapta pa 3 individuo na altura di Jaburibari y a bay cun’e te na Andicuri una nan lo a mare y golpie sin fin. Ta cu hopi trabao despues di varios ora ela logra los y a cana di Andicuri te na Ayo Rock Formation. Pero lo mas gracioso ta cu e supuesto victima no kier ni ambulans ni bay hospital pero simplemente un lift pa cas, pero polis conose bon bon y a bis’e si ta su cas e kier bay mihor e cuminsa cana bay pabao. Polis a scual e y a core cun’e for dibe sitio.


text:
Sorto di mata
Departamento di Agricultura, Pesca y Cria (DLVVM) ta e departamento indica como autoridad cientifico nacional relaciona cu flora pa CITES (Convention on International Trade in Endangered Species of wild fauna and flora) na Aruba. DLVVM ta encarga cu procesamento di documentonan di CITES ora di importacion y exportacion di e organismonan vegetal cu ta suheto na apendix I y II di CITES di sorto protegi.
E tratado aki ta stipula regla na comercio internacional den sorto di mata menasa. E reglanan ta pa proteha e sortonan aki. E tratado di CITES ta aplicabel riba tur importado y/of exportado di organismo cu ta protegi pa e convenio. E sortonan di mata cu ta protegi localmente cu ta cay bou di e tratado di CITES ta e sortonan aki cu mas tanto ta cadushi y dos sorto di Wayaca.
Riba 15 di augustus 2017, basa riba e di prome y di dos inciso di articulo 4 di e Ordenansa di Proteccion di Naturalesa, e Decreto nacional proteccion flora y fauna local (autoctono), a drenta na vigor.
E Decreto nacional ariba menciona tin como meta pa proteha e matanan y animalnan, na Aruba cu ta confronta peliger di extincion y cu for di punto di bista di proteccion di naturalesa tin nan balor pa Aruba y ta considera nan presencia duradero deseabel.
Den e splicacion adhunto ta haya mas informacion tocante e decreto nacional aki.
Sorto di bestia
Servicio Veterinario ta e autoridad cientifico nacional na Aruba pa loke ta trata fauna pa CITES (Convention on International Trade in Endangered Species of wild fauna and flora), pa procesa documento di CITES ora di importacion y exportacion di especie di bestia cu ta cay bou di e apendixnan di CITES pa e especienan di bestia cu ta menasa. Pa proteha e especienan aki, e tratado ta stipula regla na comercio internacional den e especienan di bestia menasa. E tratado ta aplicabel riba tur importado y/of exportado di organismo cu ta protegi pa e convenio. E especienan di bestia cu ta protegi localmente ta esunnan cu ta cay bou di e tratado y tambe bou di e Decreto nacional proteccion flora y fauna local cu a drenta na vigor riba 15 di augustus 2017.
No solamente ta proteha bestia pero parti di bestia y nan producto tambe ta cay bou di e tratado CITES y e Ley di Proteccion di Naturalesal. Asina ta cu no solamente e crocodil, pero tambe e banchi di holoshi, no solamente e olifanti pero e obheto di marfil cu ta traha di su dientenan.
Den caso di fauna ta pone enfasis tambe riba mantencion di e trafico cu ta pasa frontera. Loke ta trata e Boa constrictor, tin hasta un maneho pa trata di extermina e especie aki. Na Aruba e Boa ta un asina yama “especie invasor” : na aña 1997 e no tabata aparece den mondi, pero ta hende a introduci’e na un manera ilegal na Aruba. Door cu e Boa no conoce enemigo natural, e ta forma un peliger pa e bestianan cu tin na Aruba actualmente.


text:
Danki na bida pa mi 3 yiunan
Danki na bida pa mi nietonan,
Danki na bida pa tur amor cu mi a ricibi den mi bida,
Den ora di gloria y den ora di dolor,
Danki na Bida pa e mannan cu a carga mi ora mi forsa tabata parse di caba…
Danki na Dios pa e marcanan di pia ora e la mustra mi cu su amor pa nos cada un ta infinito…
Y danki na cada scirbidor, coperador y lesador di Comprondiendo Bida…
Pa hunto compronde bida miho y hasi esaki un mundo mas felis…
Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Sinterklaas ta na Aruba y den tur e dianan siguiente e ta hopi ocupa pa scoge regalonan pa su fiesta di cumpleanjo dia 5 di December. Pa Sinterklaas e dia ey ta hopi importante. E ta un dia di fiesta y un dia di alegria. Sinterklaas kier pa e dia aki tur mucha ta contento. Sinterklaas ta bieuw, esey ta berdad, pero e sa tur cos cu ta pasando den mundo. Sint sa cu Steve Jobs a muri, e sa cu hopi mucha ta gusta bay riba Facebook awendia. Tur esaki e sa pasobra su Pietjes ta conta Sint esaki. Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Asina Sint ta haja leuk si majornan por pasa mas tempo cu nan jiunan.
Sint ta haja leuk pa mama, tata y yiunan hasi mas actividad hunto den famia. Pa e motibo aki Sint a laga su Pietjes pasa rond y wak unda nan ta bende weganan leuk pa hasi den famia.
Continue reading “Sinterklaas ta duna regalonan educativo.”
Una bes nos tribi di busca judansa profesional nos ta realisa tin ora cu nos bida lo por a cambia pa hopi anja caba si nos a tuma un curashi mas prome y busca e judansa necesario.
Tin ora den nos bida cu nos ta puntra nos mes ki direccion nos ta bayendo cu nos bida? Nos ta canando straight of nos ta zigzag y laga circumstancianan den nos bida determina e rumbo. Den e caso cu nos ta zigzag asina ta bon pa nos para keto y mira unda nos kier bay y kico ta e miho forma pa sigi padilanti.
Cambia rumbo hopi biaha ta un cos dificil, nos ta kere cu nos mes por hasi tur cos, pero tin ora nos mester di judansa mas professional. Y toch, hopi biaha nos tin miedo di busca judansa pasobra nos tin cu comparti cosnan di nos bida cu semper nos a tene scondi. Nos ta prefera di wak e foutnan di otro y no esunnan di nos mes.
Una bes nos tribi di busca judansa profesional nos ta realisa tin ora cu nos bida lo por a cambia pa hopi anja caba si nos a tuma un curashi mas prome y busca e judansa necesario.
Continue reading “Bo bida mester di alignment podise”
Un storia cu ta impacta “Abuso di Mucha” y EMDR
Drs. Mitsy Willems, psicologo clinico ta comparti e caso aki di e hoben aki cu duna permiso pa comparti su experiencia. Meta ta pa kibra silencio rond di e tema y pa hendenan sa cu judansa ta posibel.
Un contribucion di drs. Mitsy Willems, psicologo clinico
Un storia cu ta impacta “Abuso di Mucha” y EMDR
Drs. Mitsy Willems, psicologo clinico ta comparti e caso aki di e hoben aki cu duna permiso pa comparti su experiencia. Meta ta pa kibra silencio rond di e tema y pa hendenan sa cu judansa ta posibel.
Awe e tin 28 aña di edad y tin problema cu su pareha. Ora nos a cuminza sondea a resulta cu tabatin tres abuso sexual den su ninjes. Un na su 4 aña, di dos na su 5 aña y di tres na su 7 aña dor su welo. Awo cu su welo a muri e la tuma desicion di bisa kico a pasa na su mama y a la vez busca ayudo.
Continue reading “Abuso di Mucha y tratamento exitoso cu EMDR”
Den e centro profundo di mi ser…
Tin un fuente infinito di amor…
Mi ta laga e amor aki bin ariba awo…
E ta jena mi curason, mi curpa y mi pensamento…
Den e centro profundo di mi ser…
Tin un fuente infinito di amor…
Mi ta laga e amor aki bin ariba awo…
E ta jena mi curason, mi curpa y mi pensamento…
Den e eternidad di mi bida…
Tur cos ta perfecto y completo…
Mi ta biba den harmonia y balansa cu tur hende cu mi conoce..
Den e centro profundo di mi ser…
Tin un fuente infinito di amor…
Mi ta laga e amor aki bin ariba awo…
E ta jena mi curason, mi curpa y mi pensamento…
E ta straal for di mi den tur direccion…y e ta bin bek multiplica cerca mi…
Mas amor cu mi duna y usa…mas mi lo tin pa comparti…
Pasobra e cantidad di amor cu tin den universo…ta infinito…
Ora mi usa amor mi ta sinti mi bon…
E ta expresa mi alegria interno…
Mi ta stima mi mes y pesey mi ta cuida mi mes bon…
Mi curpa, mi alma y mi mente…
Mi ta stima mi mes y pesey mi ta pordona mi pasado…
Y tur experencia cu a pasa caba…
Mi ta laga tur cos los y esaki ta hasi mi liber…
Mi ta stima mi mes y pesey mi ta biba den e presente…
Cada momento ta perfecto y mi sa cu mi futuro…
Ta uno radiante y yen di alegria…
Pasobra mi ta un yiu stima di universo…
Y tur cos ta bon den mi mundo…
Si cada hende den un comunidad bira mas asertivo nos ta haja e nacion cu nos ta haja cu nos merece. Nos propio actitud lo atrae y magnetisa e cosnan cu nos ta desea den nos bida. Nos lo biba den flow. E caminda di menos resistencia lo bira nos forma di bida nobo. Esta un dushi pais Aruba lo ta!
Tin ora nos ta bringa situacionnan den bida, puntrando nos mes pakico ‘ami’. Y nos ta lubida cu den e momentonan di turbulencia nos por sinja cosnan hopi balioso. A menos cu nos no ta interesa pa sinja y ta sufri por nada.
Aunke no semper facil, e caminda di menos resistencia ta sinja nos pa landa cu e marea di bida y sa cu tur cos ta pasa un dia. ‘Mi ta hala rosea, pues mi ta na bida’, un amiga stima a bisa mi despues cu su casa a fajece. ‘Mi a scoge pa rouw na mi manera y no ta tur hende ta di acuerdo cu esaki’. Berdad, tin ora cu tur bon intencion hendenan ta hasi bo caminda mas largo y pisa den bida. Mi a sinja cu nada ta pasa por nada y cada crisis den bida finalmente tin su balor. Tin un dicho cu ta bisa ‘Loke no ta mata bo, ta hasi bo mas fuerte’. Asina berdad, di berdad berdad.
Crisis den bida ta bin ora cu ainda nos ta carga nos muchila di bida cu cosnan cu nos no ta cla cu ne riba nos lomba. Situacionnan cu a pasa hopi anja anterior den nos bida, cu nos a kere cu nos a lubida, tin ora por duna nos un sabor marga den nos stoma ora ora algo re-corda nos riba e tema. E senjal ta cu ‘ainda tin trabou pa hasi’. Experencianan propio y experencia di otro hende a sinja mi cu ta importante pa ta balente y enfrenta situacionnan na momento cu nan presenta y no warda pa nan soluciona pa arte di magia. Pa e simpel motibo cu esaki lo no sosode.
Nos no ta bin di un cultura cu ta sinja nos hopi asertividad. Tampoco nos ta bin di un cultura cu ta sinja nos balora nos talentonan for di chikito. E ora no ta keda nos mucho otro cu explora y discubri nos talentonan nos mes. Di e forma aki nos ta sinja conoce nos forsa… pa por enfrenta adversidadnan den e temponan aki cu no ta mes facil pa tur hende.
Asertivad ta e contrario di apatia cu ta hasi nos esclavo di e circumstancianan den nos bida. Asertividad ta laga nos lanta para pa nos mes y nos derecho. Un actitud asertivo ta evita cu hende ta trapa riba bo derecho. Si cada hende den un comunidad bira mas asertivo nos ta haja e nacion cu nos ta haja cu nos merece. Esaki lo hasi cu nos no mester bringa asina hopi mas. Nos propio actitud lo atrae y magnetisa e cosnan cu nos ta desea den nos bida. Nos lo biba den flow.
E caminda di menos resistencia lo bira nos forma di bida nobo. Esta un dushi pais Aruba lo ta! Bo’n ta kere?
Nos mundo ta parse di ta pasando den hopi turbulencia… temblornan, inundacion, violencia, ladronicia… abusonan sexual cu ta bin na claridad rond di mundo….
Di un banda… pasobra di otro banda tin asina hopi buskeda di hende pa e sentido real di bida…
Spiritualidad y religion ta booming, den hopi caso te hasta booming business….
Nan ta e buskeda nobo…e trend nobo…
Pesey e Silencio y e violencia ta mes tanto e señalnan di nos tempo….
Den un mundo jena cu desorden, hendenan mas y mas ta buscando e silencio…
Y kico bida ta supposed ta ….
Y kico bida por ta!!!
Kico silencio ta?
Nos no a sinja pa tene nos mente keto… elimina pensamento…
Hopi hende ya no sa mas kico ‘silencio’ ta?
Y bo no mester bay leu pa ‘sinti’ y saborea silencio:
E mas cerca cu e ta por ta den bo propio cura… of den bo banjo…
Silencio ta tambe den bo imagen di paraiso…
Kico ta bo imagen di paraiso?
Silencio ta papia? Si, na momento cu nos ta cla p’e, nos lo por compronde e idioma profundo di silencio…silencio por bisa nos mas cu mil palabra…si nos ta scoge pa scuch’e! Les’e, bo lo gust’e!
Bo a scucha mi den mi momentonan di contemplacion…
Probablemente bo a sacudi bo cabes cada bes cu mi ta comete e mesun erornan atrobe…
Mi sa sigur cu bo ta compronde pakico ami ainda no ta compronde…
Mi a hasi bo hopi pregunta desde cu mi tabata un mucha ainda chiquito…
Y den transcurso di bida mi a sinja cu cada biaha cu mi kere cu mi a sinja casi tur cos…
Tin algo nobo pa mi sinja net eynan patras di porta…
Tanten mi a sinja pa busca algo mas cu sabiduria y palabra…
Mi a sinja pa busca e silencio…
Paso den e silencio…
Mi ta topa bo den tur bo simplesa…
Bo no tin necesidad na mustra bo grandesa pa impreshona…
Den bo amor inmenso mi ta mira tur e beyesa di e cosnan chiquito…
Cu tur dia bo ta manda mi pa alegra mi bida…
Bo ta papia cu mi den e silencio di e biento, e lama y naturalesa…
Y den e hari genuino di e muchanan chiquito cu semper ta corda mi…
Cu ta nan ta e herederonan di e dia di majan…
Den silencio Dios ta papia cu nos…
– Ingrid Werleman, 2011


text:
ORANJESTAD,Aruba
Registro Civil/ Censo ta informa cu en conexion cu situacion di Corona Virus (Covid-19), a
implementa e siguiente medidanan di prevencion te cu 31 di maart 2020.
Censo lo duna servicio limita na su clientenan di 09:00 pa 13:00 or. E filial na LG Smith Boulevard lo keda
cera.
Siguientemente por haya informacion mas detaya pa loke ta trata diferente productonan.
PRODUCTO SERVICIO
Acta di nacimento (registracion di baby) Servicio entre 09:00 te 13:00 or.
Pls. laga bo baby recien naci na cas!
Acta di fayecimento Servicio entre 09:00 te 13:00 or.
Matrimonio Censo lo tuma contacto cu e parehanan cu lo casa te cu
31 di maart 2020. Si nan ta desea di sigui cu e
matrimonio, Censo lo permiti max. 10 persona den sala
di casamento!
Ondertrouw/duna man Censo lo tuma contacto cu e parehanan cu tin cita te cu
31 di maart 2020.
Registracion di divorcio Censo lo registra solamente e divorcionan di cua e
termino di 6 luna pa registra lo caduca prome cu 31 di
maart 2020.
Cambio di adres Solamente servicio online:
Uitschrijving-mudamento pa exterior Solamente servicio online:
http://www.censo.aw/main/uitschrijving/
Pa e persona cu ta muda dentro di Reino, pls no lubida
di pone number di telefon pa Censo por tuma contacto
cu bo persona pa busca verklaring uitschrijving.
Registracion como residente di Aruba Solamente servicio via mail:
Manda copia di tur documentonan via e siguiente e-
mail: Jeanelis.werleman@censo.aw y
Charlene.quant@censo.aw.
Pls no lubida di pone number di telefon pa Censo por
tuma contacto cu bo persona.
Documentonan necesario:
http://www.censo.aw/main/inschrijving/
Entrega di peticion pa registra Censo no ta tuma peticion nobo te cu 31 di maart 2020
matrimonio celebra den exterior
Entrevista pa registracion di matrimonio
celebra den exterior
Censo ta cancela tur cita te cu 31 di maart 2020
Paspoort/ID Peticion nobo lo wordo tuma solamente si bo persona
no tin otro medio di identificacion vigente.
Si bo persona tin paspoort pa busca, pls. tuma contacto
cu e siguiente nr. di telefon: 5223652
Stamboom Censo no ta tuma peticion nobo te cu 31 di maart 2020.
Si stamboom ta pidi caba, Censo lo tuma contacto cu bo
persona ora e ta cla.
Otro documento (papel di Awg. 5,00,
verklaring inschrijving, etc.)
Pls. tuma contacto cu e siguiente nr. di telefon 5223676
of 5223652 pa e empleado di Censo evalua e urgencia di
bo caso.
Pa pregunta nos tin e siguiente nr. di telefon disponibel:
5223676
5223652/5223653/5223654
Nos ta pidi cooperacion di tur nos cliente pa no bin Censo, si no ta necesario. Keda pendiente di nos
website y FB-page si tin cambio den e situacion. Danki pa boso comprension. Ban uni tur den e lucha
contra transmision di Coronavirus!


text:
Dialuna algo pasa di 6’or y 40, un chauffeur cu a bira victima di un Hit & Run a pidi pa presencia di Polis na Superfood
Na
yegada enberdad Polis ta bin topa cu e chauffeur y kende a splica cu un Ford
Escape color preto a dal su auto y e chauffeur di e Ford Escape preto no a para
pa su responsabilidad y a sigui core bay direccion nort.
Mientras
cu Polis tabata tumando dato, un otro patruya di Noord a haya e informacion di
e Ford Escape aki y a bay n’e e adres unda e auto tabata registra, nan a bin
topa cu e dama cu tabata bisti un t-shirt cora.
E
Polisnan n’e sitio a nota cu e dama tabata hole hopi alcohol y tambe e dama no
por a para ni riba su pianan.
Despues
di basta rato Polisnan a logra pa cu e dama admiti cu e mes tabata coriendo e
auto y cu el a hit & run banda di Superfood y no a para, pero a sigui core
bay. Polis a nota cu e dama tabata bou influenca.
Polis
a pone e dama supla y e lo a surpasa e limite. E dama a keda mesora deteni y cu
transportwagen di Polis el a wordo transporta pa Warda di Polis. Polis di Trafico
tambe a presenta y a tuma tur dato.


text:
Diabierna pasa di 2 or atardi un homber haciendo trabou di construccion riba un cas na Willemstraat y tabata riba un stelage pero pa un mal movecion e homber aki a perde balans y a cay for di halto y cay riba vloer heridando su curpa. E homber a lanta para despues di e sucedido pero tabata herida. Polis y ambulance a yega di biaha. Aki paramedico a brinda asistencia medico di biaha maske cu e homber mes tabata cana y a keda controla den e ambulance y conseha si e haya dolornan por bishita su dokter di cas of un eerste hulp pa atencion medico avansa.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
DIRIGÍ NA KONSTRUÍ I REFORSÁ PILÁNAN EKONÓMIKO NOBO PA MEDIO DI NES.
MINISTERIO KONSERNÍ DESAROYO EKONÓMIKO
DIRIGÍ NA KONSTRUÍ I REFORSÁ PILÁNAN EKONÓMIKO NOBO PA MEDIO DI NES.
PUBLIKÁ RIBA 31 ÒKTOBER 2022
Willemstad- Ministerio di Desaroyo Ekonómiko (MEO), huntu ku minister Cijntje, ta kontinuá ku den e trayekto pa trese nanishinan tur den e mesun direkshon na kaminda pa logra implementashon di e Strategia Nashonal di Eksportashon pa Kòrsou (NES). Na inisio di e siman tras di lomba, e minister huntu ku su ministerio a hasi entrega di un ehemplar di e NES na direktor di Banko Sentral di Kòrsou i St. Maarten i awor a toka turno na presidente di parlamento di Kòrsou, sra Charetti America- Eduarda. Representantenan di sektor finansiero na Kòrsou tambe a risibí un kopia di e NES i un presentashon ekstenso di e vishon di e Strategia akí i kiko esaki ta bai nifiká pa e futuro prosperidat di nos pais. Ta trata aki di e institutonan Curaçao International Financial Services Association (CIFA), International Banking Association (IBA) i Curaçao International Financial Center (CIFC). E sektor finansiero a reakshoná sumamente positivo riba e kontenido i vishon di e Strategia Nashonal pa Eksportashon i ta disponibel pa duna nan aporte den e trayekto di implementashon.
Kòrsou su Strategia Nashonal pa Eksportashon, ta deskribí di ki manera nos por ban traha na reforsá sektornan den nos ekonomia ku tin potensial pa eksportashon i ta presentá un plan di kambio integral dirigí riba pilánan nobo di ekonomia. E meta ta, pa konstruí prosperidat pa nos pais. Ta un echo ku ya pa sigur 30 aña, nos ekonomia a bin ta dependé di e pilánan tradishonal i esakinan a bin ta sirbi nos enormemente. Sinembargo, si nos ke mantené e prosperidat di Kòrsou, nos mester enfoká pa ekspandé i diversifiká nos fuentenan di prosperidat.
E Strategia Nashonal pa Eksportashon ta hasi distinshon di seis sektor di prioridat.
No solamente pa motibu di nan potensial pa eksportashon, pero tambe dor di e forsa di konekshon entre e sektornan akí ku ta hasi Kòrsou su ekonomia fuerte i resiliente; kla pa enfrentá retonan di futuro.Ta trata aki di e sektor di bio-ekonomia blou, e industria kreativo, servisionan di enseñansa, servisionan finansiero, servisionan di informashon teknológiko i servisionan di haf i e sektor marítimo.
MEO su enfoke awor ta pa traha huntu ku e sektornan akí i komunidat kompletu riba implementashon di e Strategia Nashonal pa Eksportashon akí den e próksimo 5 añanan. Pa e implementashon akí ta un éksito, nos mester realisá ku esaki no ta un Strategia di Gobièrnu sino di nos pais kompletu. Ta nesesario pues pa por konta ku e kolaborashon i esfuerso di nos tur pa berdaderamente logra e vishon di e Strategia Nashonal akí kual ta – Kòrsou, kaminda negoshinan ta prosperá.
Bo tambe ta interesá pa lesa e Strategia Nashonal di Eksportashon pa Kòrsou? Klek aki pa ‘download’ esaki. Bo ta deseá di lesa e dokumento kompletu? Tuma kontakto ku MEO via di e Facebook di Ministerio di Desaroyo Ekonómiko.